Хотира ҳақида — У ким, бу нима — QOMUS.INFO\nQOMUS.INFO > Х ҳарфи > ХОТИРА\nХОТИРА — инъикос этилган нарса ва ҳодисаларни ёки ўтмиш тажрибаларни эсда қолдириш ва зарур бўлганда тиклашдан иборат психик жараён. У нерв системаси хусусиятларидан бири бўлиб, ташқи олам воқеалари ва организм реакциялари ҳакидаги ахборотни узоқ саклаш ҳамда уни онг фаолиятида ва хулқ, хаттиҳаракат доирасида такрор тиклаш қобилиятида намоён бўлади.\nX. ҳакидаги дастлабки илмий қарашлар Шарқ мутафаккирлари ва юнон файласуфлари (Аристотель ва б.)да учрайди. Хусусан, Форобий Х. га билишдаги ақлий жараённинг таркибий қисми сифатида қараб, Хотирани фақат инсонга эмас, ҳайвонга ҳам хос хусусият эканини алоҳида таъкидлаган.\nХотиранинг физиологик асоси бош мия ярим шарлари пўстлоғининг муваққат боғланиши (қ. Ассоциация) ва уларнинг кейинги фаолиятидан иборат. Хотира кулами, ахборотларнинг узоқ вакт ва мустахкам сакланиши, шунингдек, муҳитдаги мураккаб сигналларни идрок этиш ва адекват реакцияларда ишлаб чикиш бош мия нерв ҳужайралари (нейронлар) сонининг кўпайиб бориши ҳамда унинг структураси мураккаблашуви жараёнида ўсиб боради. Физиологик тадқиқотларда қисқа ва узок, муддатли Хотиралар қайд этилган. Қисқа муддатли Хотирада ахборотлар бир неча дакиқадан бир неча ўн минутгача сақланади, нейронлар ишига халал берилганда (мас, электр шок, наркоз таъсирида) у бузилади. Узоқ муддатли Хотирада ахборотлар одам умри бўйи сақланиб турли таъсирларга чидамли бўлади. Кисқа муддатли X. астасекин узоқ муддатли Хотирага айланади. X. руҳиятнинг ўтмиш ҳолати билан ҳозирги ҳолати ва келгусидаги ҳолатларга тайёрлаш жараёнлари ўртасидаги ўзаро алоқадорликни кўрсатади. Бошқа психик ҳодисалар каби X. ҳам шахснинг хусусиятлари, унинг эҳтиёжи, қизиқишлари, одати, феълатвори ва ш. к. билан узвий боғлиқ.\nX. намоён бўлишдаги шаклига кўра, шартли равишда эмоционал X. (ҳистуйғуни эсда тутиш), образ Х. си (нарсаларнинг тасвири ва хусусиятларини эсда тутиш), сўзмантиқ Хотираси (нарсаларнинг моҳияти, мазмунини сўз билан ифодаланган ҳодда эсда тутиш) каби турларга бўлинади. Булардан инсонда сўзмантиқ Хотираси етакчи ўрин тутади. Хотиранинг барча тури бир-бирлари билан чамбарчас боғлиқ ҳолда кечади. Психологияда, шунингдек, ихтиёрий ва ихтиёрсиз Хотиралар фарқ қилинади. Ихтиёрий Хотирада муайян материални эсда олиб қолиш олдиндан мақсад қилиб қўйилади; ихтиёрсиз Хотирада бундай максад бўлмайди — бирор фаолиятда (мас, меҳнат жараёнида ёки ким биландир суҳбатлашиб турилганда) ўзўзидан эсда сақлаб қолинади. Барқарорлиги жиҳатдан ихтиёрий X. ихтиёрсиз Хотирадан самаралироқ.\nФанда X. билан боғлиқ равишда унутиш масаласини ўрганишга аҳамият берилмоқда. «Нормал» унутишни психик касалликлардаги X. бузилишидан фарқ қилмоқ керак. Бу касалликларда X. сусайиши (гипомнезия), йўқолиши (амнезия) ёки бир томонлама кучайиши (гипермнезия) кузатилади. Баъзи касалликларда у сифат жиҳатдан бузилади: беморга бўлмаган воқеаларни гўёки ўз бошидан кечиргандек туюлади, ёки қачонлардир бўлиб ўтган воқеаларни кеча ёки бугун рўй берган деб ўйлайди (конфабуляция, псевдореминсценция), Бундай сохта Хотиралар кишида жиддий руҳий хасталиклар оқибатида келиб чиқади. Бундай касалликларга бош мия қон томирлари атеросклерози, шикастланиш, мияга қон қуйилиши ҳолатлари, оғир заҳарланишлар оқибати (мас, алкоголизмда учрайдиган психоз) ва ш. к. киради. X. бузилганда уни келтириб чиқарувчи асосий касалликни даволашга эътиборни қаратиш керак.


Олий суд раиси ўринбосари Холмўмин Ёдгоров Тошкент вилоятининг Бўстонлиқ тумани ҳудудидаги дачаларнинг кўпчилиги хавфсизлик талабларига жавоб бермаслиги, аксарияти қалбаки ҳужжат билан қурилгани ҳақида гапирди.\nТошкент вилоятининг Бўстонлиқ туманида ноқонуний дала ҳовлиларнинг бузилиши бўйича пресс-тур ташкиллаштирилди. Пресс-турда иштирок этаётган Олий суд раиси ўринбосари Холмўмин Ёдгоров ҳудудда олиб борилаётган «снос» ишлари бўйича изоҳ берди.\n«Бўстонлиқда арзон, сифатли ва хавфсиз ҳордиқ учун муҳит яратиш вазифаси қўйилган. Бунинг учун эса йўлларни, инфратузилмани тўғрилаб олишимиз керак. Бўстонлиққа сайёҳлар ҳам келади. Бундан кимга фойда? Шу ердаги халққа фойда. Маълум тўлов эвазига сайёҳнинг хизматини, чойини қилиб беради.\nАммо йўл четларида, дарё бўйида, кучли электр қуввати ўтган нуқталарда қурилиш қилиш мумкин эмас. Ҳолатни ўрганиш мобайнида электр сими ўтган жойда ҳам, йўлнинг четида ҳам қурилишлар қилинганига гувоҳ бўлдик. Одамлар юришига йўлакча ҳам йўқ, уйларига қўшиб олган. Биринчи навбатда – хавфсизлик деган нарса керак. Шуни аҳолига тўғри тушунтира олишимиз керак.\nЮқорида ёш болаларнинг сил касалликлари шифохонаси бор. Бутун республикадан болалар келиб даволанишади, ўқишади. Ҳатто шу ҳудудлар ҳам талон-торож қилинган. Кимдир уй қуриб олган, кимдир энди уй қуряпти», дея Ёдгоровнинг сўзларини келтирмоқда Kun.uz мухбири.\nМасъулнинг сўзларига кўра, бузилаётган уйларнинг аксарияти қалбаки ҳужжат асосида қурилган.\n«Бир аёлнинг сув бўйида қурилган уйи бузиляпти. Аёл эса ижтимоий тармоққа чиқиб олиб, дод-вой солиб, уйимни огоҳлантиришсиз бузишяпти деяпти. Ваҳоланки, икки ойдан бери огоҳлантириб келяпмиз. Бу ерда қуриш мумкин эмас, деб қанча айтдик. Ҳужжатим бор деб чиқди. 2019 йилда 1998 йилги ҳужжатни қалбакилаштириб олган. Чунки қайнотаси маҳалла раиси бўлган. Ҳужжати қонуний бўлиб, жамоат эҳтиёжи учун унинг мулки ёки ери олинганида, сўзсиз компенсация бериларди. Яъни ери учун ер, уйи учун уй, агарда у уйи битгунча ижарада яшаса, ижара пули ҳам берилади.\nБу ердагиларнинг кўпчилиги ноқонуний, ҳужжати қалбаки бўлган уйга катта маблағ сарфлаган. «Дача»ларнинг кўпчилиги хавфсизлик талабларига жавоб бермайди. Ер беришнинг ҳам тартиб-қоидаси бор. Қурилиш қиладими, «дача» қурадими, тартибга бўйсуниши керак. Бўстонлиқ – тоғли ҳудуд. Эртага кимнингдир уйига сел келиши, турган жойи ўпирилиб тушиши мумкин. Бузилаётган уйлар 2018 йилда 20 апрелдаги ўзбошимчалик билан қурилган уйларга берилган бир марталик давлат акциясидан кейинги уйлар. Унгача бўлган уйларнинг барчасини ҳужжатлаштириб берганмиз. Давлат ҳеч кимни кўчада қолдирмоқчи эмас, ҳеч кимнинг уйини бузмоқчи эмас. Лекин ноқонуний қурилган уйларга жим қараб тура олмаймиз. Бир йил ичида 1193 гектар ер қайтариб олинди», дейди Холмўмин Ёдгоров.\n«Бўстонлиқ туманини комплекс ижтимоий-иқтисодий ривожлантириш, мавжуд муаммоларни тезкор бартараф этиш бўйича Республика ишчи гуруҳи томонидан амалга ошириладиган чора-тадбирлар тўғрисида»ги Вазирлар Маҳкамаси баёнида кўрсатилишича, Бўстонлиқ туманида ўтказилган хатлов жараёнида жами 338та турар ва нотурар бино эгаларига амалдаги уй-жой, ер қонунчилиги талаблари тушунтирилиб, барчасига ноқонуний қурилмаларни ихтиёрий бартараф этиш бўйича огоҳлантиришлар берилди.\nТоғ туризмини ривожлантириш учун 500 млн долларгача инвестиция жалб қилинади\nБўстонлиқ тумани комплекс ривожлантирилади\nКасаллик ўтказиб юборилса, болаларда ҳам оғир кечиши кузатилади – штаб аъзоси


Аллоҳ сен учун ёзиб қўйган нарса ҳеч қачон бошқа одамга кетиб қолмайди!\nАллоҳ бошқа одамга ёзиб қўйган нарса ҳеч қачон сенга келиб қолмайди!\nЁзиладиган нарса дунё ва Охиратда манфаат берадиган бўлмаса, ҳеч нарса ёзмасдан, бошқалар ёзган маълумотларни ўқиб чиққан яхши.\nАллоҳ таолодан қўрқиб тўкилган кўз ёши\nДунё денгизлари жаҳаннам оловининг кичик бир чўғини ўчира олмайди. Лекин Аллоҳ таолодан қўрқиб тўкилган озгина кўз ёши сиздан жаҳаннам оловини тўса олади.\n“Эй Роббим! Албатта, Сен менинг Сенга нисбатан гуноҳ қилганимни биласан. Лекин мен Сенга итоат қиладиган кишини яхши кўраман. Сенга итоат қилувчи кишига бўлган муҳаббатимни Сенга нисбатан қилган гуноҳим учун каффорот, шафоатчи қилгин!”\nБарака - Аллоҳ таоло хоҳлаган бандасига ато қиладиган неъматдир.\nАгар барака молга тушса, уни кўпайтиради.\nАгар барака фарзандга тушса, уни солиҳ қилади.\nАгар барака вақтга тушса, уни обод (фойдали) қилади.\nАгар барака қалбга тушса, уни бахтли қилади.\nЭй Аллоҳ, бизни барча нарсада барака билан ризқлантир, омин!\n«Набий соллаллоҳу алайҳи васаллам билан Уфайр номли ҳачирга мингашиб олгандим...»\nНимага минганинг эмас, кимга ҳамроҳлигинг муҳим!\n(Баъзи инсонлар билан бўлаётган муносабатларда) тўқнашувлар юз берса маҳзун бўлма. Агар шу тўқнашувлар, айрилишлар бўлмаганида, узоқ муддат алданиб юраверардик. Тўғри, ушбу тўқнашувлар қаттиқ, шиддатли, лекин аслида ростдир.\nБахтга бахиллик қилма\nБошқаларнинг бахти сенинг бахтингни камайтирмайди.\nБошқаларнинг бойлиги сенинг ризқингни озайтирмайди.\nБошқаларнинг саломатлиги сендан офиятни тортиб олмайди.\nПок бўл! Ўзингга раво кўрган нарсангни бошқаларга ҳам раво кўр!\n“Роваиъул фикр” саҳифасидан\nМол (олтин, кумуш, пул) ризқнинг бир тури. Лекин соғлик, фарзанд, таом, барака деган ризқ ҳам бор. Фақатгина молнинг ўзи эмас, балки, Аллоҳ субҳанаҳу ва таолонинг ҳар бир неъмати ризқ ҳисобланади.\nДўстларнинг энг яхшиси\nДўстларнинг энг яхшиси - сизни Аллоҳ розилиги учун яхши кўрган, сизга Аллоҳни эслатган, сизни Аллоҳнинг ғазабидан қўрқитган, Аллоҳга йўлиқиш ҳақлигини сизга эслатиб, солиҳ амалларга қизиқтириб, ўлимни ёдингизга солиб турган кишидир.\nМана шундай дўст Аллоҳнинг катта неъматидир.\nАллоҳни эслаш, Аллоҳнинг ғазабидан қўрқиш, Аллоҳга йўлиқадиган кун учун тайёргарлик кўриш охират учун энг яхши озуқадир.\nГуноҳни такрор қилган бўлсанг ҳам тавба қилишдан асло малолланма!\nҲар гал кийиминг кир бўлса, ювмасмидинг?!\nХудди шунингдек, ҳар сафар гуноҳ қилганингда, Роббингга истиғфор айт, Ундан мағфират сўра!\nТушларни рўёбга чиқаришнинг энг афзал воситаси — уйқудан уйғонишдир!\nБаъзи инсонлар бизда тажриба қолдирадилар. Келгусида уларга ўхшаганлардан четланишимизни ўргатадилар.\nДругие материалы в этой категории: « Масжид одобини Имом Бухорий ҳазратларидан ўрганайлик\tҚИБЛАНИ ҚАНДАЙ АНИҚЛАНАДИ? »


Трамп Толибон билан музокараларда "олға силжиш"лар бўлаётганини олқишлади\n02 март 2021, Тошкент вақти: 07:39\nАҚШ президенти Дональд Трамп Оқ уйда 31 январь куни ўтказилган матбуот анжуманида Толибон билан музокараларда “олға силжишлар” кузатилаётганини маълум қилди.\n-Жуда катта яхши ишлар бўлаяпти. Сиз ҳам бу ишларга гувоҳ бўлиб турибсиз. Мана, Афғонистонга кирганимизга ҳам 19 йил бўлди ва улар эндигина, биринчи маротаба, барқарорлик ва битим ҳақида гапира бошладилар. Агар битим имзоланса, биз одамларимизни уйларига қайтарамиз. Кўрайликчи, нима бўларкин. Лекин улар биринчи марта жуда жиддий музокараларни ўтказмоқда,-деди Дональд Трамп.\nБундан аввал Қатарда Толибон ва АҚШ расмийлари олти кун музокара ўтказгани ва Афғонистонда 17 йилдан бери тинчимаётган урушни тўхтатиш йўлида “олға қадам” ташлангани тўғрисида хабар берилганди.\n28 январь куни АҚШнинг Афғонистондаги махсус вакили Залмай Халилзод Вашингтон расмийлари ҳамда Толибон вакиллари тинчлик келишувининг “асоси” бўйича келишиб олгани ҳақида билдирган эди.\nХалилзод: «Келишув асосининг илк нусхаси тайёр. У тўлиқ келишувга айланишидан олдин унинг тафсилотларини белгилаб олиш керак», деб айтган.


Хоразмда 10-синф ўқувчиси даҳшатли ЙТҲга сабабчи бўлди — Sof.uz\n13.05 09:29 584 Ўзбекистон\nХоразм вилояти Урганч туманида тегишли ҳужжатларсиз Lacettiни бошқариб кетаётган 10-синф ўқувчиси Damasга урилиб, йўл-транспорт ҳодисасини содир этди. Бу ҳақда ИИВ ЙҲХББ ахборот хизмати хабар берди.\nҚайд этилишича, 6 май куни соат 15:30 ларда ҳайдовчилик гувоҳномасига эга бўлмаган мактаб ўқувчиси Э.Б. Lacettiни Урганч тумани ҳудудидан ўтган 4П-162 сонли катта айланма йўли бўйлаб бошқариб кетаётиб, тезликни ошириб, йўлнинг қарама-қарши тарафига чиқиб кетган ва Damas билан тўқнашув содир этган.\nМазкур ҳолат юзасидан Урганч тумани ИИБ Тергов бўлими томонидан Жиноят кодекси 266-модда (транспорт воситалари ҳаракати ёки улардан фойдаланиш хавфсизлиги қоидаларини бузиш) 3-қисми «а» банди билан жиноят иши қўзғатилган.\n20.06 20:14 2694\n21.06 08:04 2059\n20.06 17:14 1755\nБугун, 08:28 1434\n21:46 24 Ўзбекистон\nБугун, 21:43 297 Ўзбекистон\nБугун, 21:37 68 Ўзбекистон\nБугун, 18:13 111 Жаҳон


ИнтерФУТБОЛ :: Роналдо: «Эктор Купер фаолиятимдаги энг ёмон мураббий»\nЯқин ўтмишнинг энг таниқли футболчиларидан бири, икки карра «Олтин тўп» соҳиби Роналдо ҳозирда Ўзбекистон терма жамоаси бош мураббийи сифатида ишлаётган Эктор Купер билан ўрталарида келиб чиққан зиддият ҳақида гапириб берган. Унинг Spor TV`га берган интервьюсини шу йилнинг июнида, аргентиналик мутахассис ҳозирги лавозимига келиш арафасида Football Italia чоп этган.\n«Менинг «Интер»даги фаолиятим у туфайли ёмон тугаган эди», - деб айтган Роналдо.\nМаълумки, бразилиялик ҳужумчи 1997-2002 йиллар мобайнида «россонери» шарафини ҳимоя қилиб, клубга келган ва ундан кетган йилларда «Олтин тўп» совринини қўлга киритган. Унинг клубдаги сўнгги мавсуми Эктор Купер қўл остида ўтади. 2001 йил ёзида, бундан аввалги кетма-кет икки мавсумда «Валенсия»ни ЕЧЛ финалига қадар бошлаб борган ва дастлаб Испанияда, сўнг Европада йилнинг энг яхши мураббийи деб эътироф этилган Эктор Купер «Интер» бош мураббийи этиб тайинланади.\nКупер Миландаги ишини муваффақиятли бошлаб, А Серияда етакчиликни қўлига олган, аммо мавсумнинг иккинчи ярмида жамоада чарчоқ аломатлари кўзга ташланиб, салбий натижалар кўпая боради. Сўнгги тур олдидан «Интер» жадвалда биринчи ўринни эгаллаб турган бўлса-да, ҳал қилувчи сўнгги учрашувда «Лацио» майдонидан 2:4 ҳисобидаги мағлубият билан қайтади ва «Ювентус» ҳамда «Рома»дан ортда қолиб, якуний жадвалнинг учинчи поғонасидан жой олади.\nРимдаги ўша баҳсни Роналдо захирида ўриндиғида ўтказган эди. У бундан аввалроқ деярли уч йилдан буён безовта қилиб юрган жароҳати сабабли икки марта жарроҳлик столига ётган ва ЖЧ-2002га қадар тикланиб майдонга қайтишга зўр бериб уринаётган эди. Купер унга майдонга тушишга рухсат бермайди. «Лацио»га қарши тарихий мағлубият бу ўйинни захирада ўтириб кузатган Роналдонинг кўз ёшлари билан «Интер» мухлислари ёдида қолган. Шундан сўнг у «Реал»га кўчиб ўтиб, «Галактикос»нинг муҳим бўлагига айланган эди.\n«[Мен «Интер»дан кетганимдан сўнг ҳам] Купер жамоага устозлик қилишда давом этди. Эҳтимол, унинг агенти жаҳондаги энг яхшиси бўлгандир. Ўша вақтда жароҳатимдан тикланаётган эдим. Майдонга тушишни истаганман, аммо бизнинг муносабатларимиз яхши эмасди.\nМен клуб президенти [Массимо Моратти]дан ё мени, ёки уни танлашини сўраганман. Якунда эса «Реал»дек сеҳрли клубга йўл олгандим. Шундай бўлса-да, Куперни мен ўз фаолиятимда дуч келган энг ёмон мураббий, деб айта оламан», - дея таъкидлаб ўтган Роналдо.\nМаълумот учун, бразилиялик ҳужумчи Жанубий Корея ва Япония мезбонлигида ўтган ЖЧ-2002да иштирок этиб, Бразилия термасининг бешинчи маротаба мундиал ғолиби бўлишига ҳисса қўшган эди. У ўша йили иккинчи марта «Олтин тўп»ни қўлга киритиш билан бирга ФИФА талқинига кўра учинчи марта жаҳоннинг энг яхши футболчиси деб эътироф этилган.\nЭктор Купер эса «Интер» билан келгуси мавсумда А Сериянинг иккинчи ўрнини эгаллаган, учинчи мавсумидаги муваффақиятсиз старти сабаб ишдан бўшатилган.


22 февраль, 2019, 13:37\nТеглар:Омон Ғофуров | ЎзПФЛ\nЯнги мавсум олдидан барчани қизиқтираётган саволларга жавоблар олинди.\n- Келишувлар ва режалар кўп. Яхшиси, ҳаммасини амалда кўрсатиб бораверамиз.\nХаракат бор жойда барокат булади.\nАгар айтилган гаплар шунчаки эмас,чин кунгилдан айтилган булма футболимиз ривожи анча якин\nБажармадими, тамом! Йўқотиш керак.\nИшқилиб яна таниш_билишчилик бўлиб кетмасинда...


Машҳур шаҳарлар номининг келиб чиқиши – «Умид» ИДУМИ\nDushanba Aprel 11th, 2016 Seshanba Aprel 12th, 2016 Этимология Фикр билдирилмаган\nБугун сизга машҳур шаҳарлар номининг келиб чиқиши ҳақида маълумот бериб утамиз.\nЛондон – қадимги римликларнинг «Londonium» сўзидан келиб чиққан деган тахминлар бор. Аммо бу сўзнинг аниқ маъноси йўқ. Баъзи тахминларга кўра, «Лондон» лотинча «Lond» сўзидан келиб чиққан бўлиб, яъни «ўрмон орасидаги ёввойи жой» маъносини англатади. Яна бир тахминга кўра, у қадимги келтлар тилидан олинган бўлиб, «Llin» (кўл) ва «Dun» (мустаҳкамлаш) сўзлари бирикмасидан пайдо бўлган. Келтлар даврида шаҳар «Lludid» деб аталган.\nЭрамиздан аввалги 3-асрда келтларнинг паризи қабиласи Сита оролига келиб жойлашишади ва кичикроқ балиқчилар қишлоғига асос солишади. Кейинроқ қишлоқча шаҳарга айланиб кетади ва Лютеция номини олади. эрамизнинг 52-йилида шаҳар римликлар томонидан босиб олинади ва унга «Паризилар шаҳри» номи берилади. Кейинчалик у Парижга айланиб кетади.\nНидерландиянинг пойтахти Амстердам шаҳрига 1275 йили асос солинган. Шаҳар шимолий Голландия вилоятидаги Амстел дарёси бўйида жойлашган. Дарё тошиб, атрофни сув босавергач, тўғон қурилган. Тўғон нидерланд тилида «Dum» дейилади. Амстердам сўзининг маъноси «Амстел дарёсидаги тўғон» маъносини англатади.\nМадрид шаҳрининг ривожланиш даври 932 йилга бориб тақалади. Шаҳар Маджирит қалъаси атрофида пайдо бўлган. 1561 йили Испания қироли Филипп II уни ўз давлатининг пойтахти деб эълон қилган. Мадрид сўзи қадимги араб ва испан тиллари аралашмасидан ҳосил бўлган, деган тахминлар бор. Аммо бу сўзнинг қандай маъно англатиши ҳамон номаълум.\nБерлин шаҳри немисча «Bar», яъни «айиқ» сўзидан пайдо бўлган, дейишади. Чунки шаҳар гербида айиқнинг сурати акс этган. Аммо бу тахмин ҳақиқатдан йироқ. Шаҳарнинг номи славян тилидаги «Бери», яъни «ботқоқ» сўзидан келиб чиққан.\nБерн шаҳри Швейцариянинг расмий пойтахти саналади. Унинг номи немис, француз, италян тилларида ҳам бир хил маънони англатади. Яъни, «Бирлашган шаҳар».\nЎзбекистон пойтахти Тошкент 2200 йилдан ортиқ тарихга эга. Шаҳар сифатида Тошкент ҳақидаги биринчи маълумотлар эрамиздан аввалги II асрдаги қадимги-шарқий манбаларда учрайди; Хитой манбаларида Юни деб аталган; Форс шоҳи Шопур I эрамиздан аввалги 262-йилдаги «Зардушт Каъбаси» қайдномаларида Тошкент воҳаси Чоч деб номланган.\nТошкент араблар тасарруфига ўтгач, араб алифбосида «ч» ҳарфининг йўқлиги боис арабий асарларда «Шош» деб юритилган. Илк ўрта асрларда у «Чоч», «Шош», «Шошкент», «Мадинат аш Шош», «Бинкат» ва «Таркан» деб номланган.\nШаҳар «Тошкент» номи билан даставвал 11-асрнинг машҳур алломалари — Абу Райҳон Беруний ва Маҳмуд Қошғарийнинг асарларида тилга олинади. Беруний «Ҳиндистон» асарида Тошкент номининг келиб чиқиши тўғрисида сўз юритиб, «Тош» сўзи асли туркча бўлиб, Шош кўринишини олган. «Тошканд — тошли қишлоқ демакдир», деб изоҳлайди.\nМаҳмуд Қошғарийнинг маълумоти бўйича, Тошкент 11 —12-асрларда «Таркан» деб ҳам юритилган. Заҳириддин Муҳаммад Бобур «Бобурнома»да Тошкент номи устида тўхталиб, «асарларда Тошкент номини Шош, баъзан Чоч ёзадилар» деб қайд этади. Бироқ 16-аср охири ва 17-аср бошларида Тошкент топоними шуҳрат топиб, унинг қадимги Чоч, Шош ва Бинкат номлари аста-секин муомаладан тушиб қолди.\n«Самарқанд» сўзининг келиб чиқиши тўғрисида бир қанча тахмин ва гипотезалар мавжуд. Шарқ муаллифлари «Самарқанд» сўзининг биринчи қисми, яъни «Самар» сўзи шу шаҳарга асос солган ёки шаҳарни босиб олган кишининг номи деб ҳисоблаб, бир қанча сунъий таърифларни таклиф этдилар. Бироқ тарихда бундай исмли киши тўғрисида маълумотлар аниқланмаган.\nСўзнинг иккинчи қисми «кент» (канд) — қишлоқ, шаҳар деган маънони билдиради. Баъзи европалик олимлар, бу ном қадимдан қолган, санскритча «Самаря»ра яқин, яъни «йиғилиш, йиғин» сўзидан келиб чиққан деб изоҳлайдилар. Антик муаллифларнинг асарларида шаҳар Мароканда деб аталган . Бу ҳақиқатга анча яқин бўлиб, Мароканда — Самарқанд атамасининг юнонча айтилишидир. 11-аср олимларидан Абу Райҳон Беруний ва Маҳмуд Кошғарий шаҳар номининг келиб чиқишини «Семизкент», яъни «семиз қишлоқ» сўзининг бузиб талаффуз қилиниши деб тушунтирадилар.\nпроисхождение, происхождение названий, Самарқанд, страны, тошкент, шаҳар, этимология\n← Таълим тўғрисида қонун\nОта-оналар нега мажлисга боришмайди? →


19 июн куни кечқурун президентга шикояти юзасидан Тошкентга, Ички ишлар вазирлигидаги қабулга кетаётганида Сурхандарёлик Каромат Қодирова йулда ушланиб орқага қайтарилди.\nДарбанд постида ушланган аёлнинг Сурхондарёга олиб кетилгани ҳақида 20 июн куни мустақил журналист Малохат Эшонқулова хабар тарқатди.\nУнга кўра, Каромат Қодирова Жиноят ишлари бўйича Жарқўрғон туман суди биносига келтирилган.\nСоат тунги 22.00-23.00 ларда суд бўлиб ўтган.\nСуд идорасидан милициянинг махсус машинасида олиб чиқилган Каромат Қодирова 19 -дан 20 га ўтар кечаси Термиз шаҳрига олиб кетилган.\nҲозирга қадар, аёлнинг устидан бўлиб ўтган суд қандай қарор чиқаргани, уни нимада айблашгани номаълум.\nМожаро тадбиркор ўғилнинг ўлдирилиши билан боғлиқ\nКаромат Қодирова, ўғли Муродилла Омоновнинг 2017 йилнинг 20 январида Жарқўрғон ИИБ биносида ўлдирилган дея ҳисоблайди.\n«Фарзандимни милиция ходимлари милицияга олиб кириб кетиб, ярим соатда ўлдириб, жасадини моргга олиб бориб, нимталаб-нимталаб кесиб ташлаб, менинг олдимга эрталаб саҳарда олиб келиб ташлашди» дейди Қодирова ўзининг президентга видеомурожаатида.\nБироқ, вилоят расмийлари аёлнинг ўғли ўлдирилганини инкор этиб келади. Жумладан Суд экспертизасининг “Марҳум Муродилла Амонов ўзини ўзи осиб ўлдирган” деган ҳулосалари мавжуд.\nСурхондарё вилоят ИИБ собиқ бошлиғи Атаев Жасурбек эса, унинг юрак ҳуружидан ўлганини иддао қилади.\nМуродилла Омоновнинг ушланишига расмий айблов, унинг автомобилда йўл ҳаракати қоидасини бузгани бўлгани қайд этилган.\nБироқ марҳумнинг онаси Каромат Қодирова, ўғлига қасд қилинишида Бозор ҳудудидаги унга тегишли 10 сотих ер сабаб бўлган дея иддао қилади.\nБозорқум Абдуллабой Раҳмонов ундан ерини сотишни сўраган, у эса буни рад қилган.\n«Жарқўрғон туман ҳокими бўлган Усмон Туробов ва деҳқон бозори бозорқўми Абдулла Раҳмоновнинг буюртмаси асосида фарзандимни ўлдиришди», дейди аёл:\nЎғлининг ўлими сабабларини ҳар томонлама суриштиришни талаб қилиб, Каромат Кодирова президент қабулхонасига шикоят қилган ва уни 22 июн соат 10.00 да Ички ишлар вазирлигидаги қабулга чақиришган эди.\ndata-title="Ўғлининг ўлдирилишидан арз қилган аёл судланди" data-description="19 июн куни кечқурун президентга шикояти юзасидан Тошкентга, Ички ишлар вазирлигидаги қабулга кетаётганида Сурхандарёлик Каромат Қодирова йулда ушланиб орқага ..." data-image="https://eltuz.com/wp-content/uploads/2017/06/r624261.jpg" data-url="https://eltuz.com/video/200394/" data-services="facebook,odnoklassniki,twitter,telegram" data-counter="ig">


Фармон ва қарорлар жойларда қандай ижро этилмоқда? | Ўзбекистон Халқ демократик партияси\n2020-07-02 15:07:28 2981\nБугун пандемия, коронавирус, COVID-19 сўзларини эшитмаган ва унинг маъносини билмаган одам топилмаса керак. Бу бало одамзотга катта ташвиш келтирди. Шу билан бирга, ҳаёт қадри ҳақида чуқурроқ ўйлаб кўришга ўргатди. Айни чоғда ўзимизни ҳимоялаш, карантин шароитида белгиланган тартиб-қоидаларга риоя этишга кўникма ҳосил қилдик. Афсуски, кўринмас душман ҳамон инсониятга хавф солиб турибди.\nБутун дунёда бўлгани каби мамлакатимизда ҳам аҳоли соғлиғини муҳофаза қилиш, ушбу мураккаб даврдан энг кам талофатлар билан чиқиш чоралари кўрилмоқда. Хусусан, ижтимоий барқарорликни сақлашга қаратилган бир неча муҳим қарор ва Фармонлар қабул қилинди. Ушбу ҳужжатларда аҳолига ҳар томонлама ёрдам кўрсатиш, эҳтиёжманд оилаларни қўллаб-қувватлаш, тадбиркорларга турли имтиёз ва енгилликлар бериш ўта долзарб, кечиктириб бўлмайдиган масалалар сифатида белгиланди.\nЭндиликдаги вазифа эса уларнинг жойлардаги ижросини ўрганиш ва назорат қилишдан иборатдир. Бу борада депутатлар зиммасига алоҳида масъулият юкланади. Шу боис тадбиркорларга берилган имтиёзлардан қай даражада фойдаланилаётгани, пандемия даврида аҳолига тиббий хизмат кўрсатиш сифати, камбағалликни қисқартириш ва бандликни таъминлаш масалаларини ўрганиш мақсадида Қонунчилик палатаси депутатларидан иборат ишчи гуруҳлар тузилди. Улар зиммасига халқ билан мулоқот қилиб, яқиндан ўрганишлар олиб бориш вазифаси юклатилди.\nИшчи гуруҳи аъзолари жорий йил 15-25 июнь кунлари Самарқанд вилоятида бўлиб, аҳолининг турмуш даражаси, яшаш тарзи билан яқиндан танишди. Камбағалликни қисқартириш, тадбиркорларни қийнаб келаётган муаммоларни ҳал этиш бўйича секторлар томонидан амалга оширилаётган ишларнинг ҳақиқий ҳолати ўрганилди. Жойларда аҳоли вакиллари, фермер ва тадбиркорлар билан очиқ мулоқотлар ўтказилди.\nКомиссия томонидан таҳлилий ўрганиш натижалари 2020 йилнинг 26 июнь куни Олий Мажлис Қонунчилик палатаси Кенгаши йиғилишида муҳокама этилди. Онлайн видеомулоқот шаклида ўтган йиғилишда Самарқанд вилоят ҳокими Эркинжон Турдимов, секторлар раҳбарлари, халқ депутатлари вилояти Кенгашида тузилган комиссиялар раислари, вилоятдаги мутасадди идоралар вакиллари масофадан иштирок этди.\nЙиғилишда Олий Мажлис Қонунчилик палатаси Спикери Нурдинжон Исмоилов ҳозирги шароитда мамлакатимизда амалга оширилаётган ислоҳотлар жараёнига тўхталиб, Президентнинг инқирозга қарши чоралар дастури давлатимиз ижтимоий масъулиятининг янги стандартини шакллантиришга туртки бўлишини таъкидлади. Қайд этилдики, пандемия шароитида эҳтиёжманд аҳолига манзилли ёрдам бериш, тадбиркорларни қўллаб-қувватлаш ишларини тизимли бажариш ҳар қачонгидан ҳам кўпроқ талаб этилади. Мавжуд камчиликларни ҳал этишга яқиндан кўмаклашиш парламент зиммасидаги масъулиятли вазифа бўлиб, депутатлар ҳудудлардаги ҳаётни чуқур ўрганиш орқали, реал муаммолар ечимига ҳисса қўшиши зарур.\nШунингдек, Қонунчилик палатаси Спикери ўринбосари, ишчи гуруҳ раҳбари Улуғбек Иноятов таҳлилий ўрганиш натижалари, вилоятдаги умумий ҳолат, ечимини кутаётган муаммолар ҳақида маълумот берди.\nСамарқанд вилоятида коронавирус пандемияси кенг тарқалишининг олдини олиш, унинг иқтисодиётга салбий таъсирини юмшатиш, қишлоқ хўжалиги, ишлаб чиқариш ва хизмат кўрсатиш соҳаларида кечиктириб бўлмайдиган вазифалар ижроси алоҳида назоратга олингани айтиб ўтилди.\nВилоятда 1096 та маҳалла фуқаролар йиғини, 3 млн. 878 минг нафар аҳоли, 904 мингдан ортиқ оила бўлиб, шундан 47703 таси ижтимоий ҳимояга эҳтиёжманд оила сифатида рўйхатга олинган. Уларни камбағалликдан чиқариш чоралари кўрилмоқда, яъни бандлиги, даромадга эга бўлиши таъминланмоқда. Меҳнатга лаёқатли бўлмаган кишиларни доимий ижтимоий ҳимоялаш, ижтимоий нафақалар ўз вақтида ва тўғри тайинланиши назорат қилинмоқда.\nМаълумотларга кўра, “Саховат ва кўмак” умумхалқ ҳаракати учун тижорат банкларида махсус ҳисоб-рақамлар очилиб, уларга жами 11 млрд. 362 млн. сўм маблағ келиб тушган. Вилоятнинг 16 шаҳар ва туманида ташкил этилган жамғарма бўлинмалари томонидан 13 хилдаги озиқ-овқат маҳсулотлари эҳтиёжманд оилаларга етказиб берилиши йўлга қўйилган.\nПарламент ишчи гуруҳи вилоятда амалга оширилаётган ижобий ишлар билан бир қаторда, айрим хато-камчиликлар, сансоларликлар, имкониятлардан унумли фойдаланилмаётганини аниқлади. Қатор масалалар депутатлар ташаббуси билан секторлар, мутасадди ташкилотлар иштирокида жойида ҳал этилди. Ечимини кутаётган муаммолар кўрсатиб ўтилди.\nЎрол ЎРОЗБОЕВ, Олий Мажлис Қонунчилик палатасидаги Ўзбекистон ХДП фракцияси аъзоси:\n— Ишчи гуруҳи билан бирга Қўшрабод ва Иштихон туманларида бўлдик. Ўнлаб хонадонларга бориб, аҳоли вакиллари билан суҳбатлашдик. Фермерлар, кичик бизнес эгалари, тадбиркорларнинг фаолияти билан яқиндан танишишга ҳаракат қилдик. Иш бор жойда камчилик ҳам бўлади. Майда масалаларнинг катта муаммога айланиб кетмаслиги учун уларни ўз вақтида ва жойида ҳал қилиш талаб этилади.\nШу мақсадда, асосий эътибор коронавирус пандемияси даврида тадбиркорлик субъектларига берилган имтиёз ва енгилликлар қай даражада қўлланилаётгани, бизнес эгаларини яна қандай масалалар ўйлантираётганига қаратилди.\nИжобий ишлар ҳақида гапиришнинг ҳожати йўқ. Чунки бу қилиниши зарур бўлган вазифалардир. Лекин камчиликларни айтиш, уларнинг ечими ҳақида жиддий бош қотириш бурчимиздир. Айрим мутасаддилар зиммасидаги масъулиятни ҳали ҳануз яхши англаб етмаяпти чоғи муаммолар узил-кесил ҳал этилмаяпти.\nАйтиш керакки, кредит бериш соҳаси ислоҳотларга тўлиқ мослашиб кета олмаяпти. Шундан бўлса керак, вилоятда банклар томонидан аҳоли ва тадбиркорлик субъектларига бериладиган кредитлар кечиктириляпти. Молиявий хизматларга талабни тўлиқ таъминламаслик, инвестиция лойиҳаларини вақтида қўллаб-қувватламаслик каби камчилик ва сусткашликлар кузатилаётгани ҳам бор гап. Ваҳоланки, бугунгидек мураккаб шароитда ташаббус кўрсатиб, виждонан ишлаши талаб этилади. Акс ҳолда, муаммолар кўпайиб, одамлар қийин аҳволда қолади.\nМавжуда ҲАСАНОВА, Олий Мажлис Қонунчилик палатасидаги Ўзбекистон ХДП фракцияси аъзоси:\n— Бугун кимнидир танқид қилиш, шаънига аччиқ гап айтишнинг ўзи мушкул. Сабаби бутун ер юзидаги оғир вазият босиқликни, сабрлиликни, бирлашишни талаб қилмоқда. Шунга қарамасдан, депутатлар жойларда аҳоли муаммоларини ўрганиш, реал ҳаётга ҳаққоний назар билан қараш ишларини олиб бормоқда.\nЎн кун давомида Жомбой ва Булунғур туманларида бўлдик, меҳнаткаш, самимий одамлар билан учрашдик. Уларни ташвишга солаётган масалаларни ўргандик. Айрим муаммоларга мутасаддилар иштирокида ечим топилди, қолганлари назоратга олинди. Қувонарлиси, ҳамюртларимиз бугунгидек мураккаб шароитда ваҳимага ва тушкунликка берилмай, ўз муаммолари билан банд.\nБироқ айрим камчиликлар ҳам аниқланди. Масалан, ижтимоий муҳофазага муҳтож ёки карантин шароитида оғир аҳволга тушиб қолган оилалар рўйхати тўлиқ шакллантирилмаган, уларга етарли даражада ёрдам кўрсатилмаган. Бандликка кўмаклашиш давлат жамғармаси ҳисобидан уч томонлама шартномалар асосида субсидиялар ажратилмаётгани билан боғлиқ ҳолатлар кузатилди. Мутасаддилар томонидан ишлар етарли даражада олиб борилмагани натижасида иссиқхона қуриш, суғориш воситалари, уруғлик ва кўчатлар харид қилиш кечикиб кетмоқда. Муаммоларни санаш билангина ҳал этиб бўлмайди. Уларнинг ижроси юзасидан жамоатчилик ҳамда парламент назоратини кучайтириш зарур. Ишчи гуруҳимиз томонидан бу борада тегишли вазифалар белгиланди.\nЙиғилишда, шунингдек, коронавирус пандемияси даврида тиббий хизмат кўрсатиш сифати ва самарадорлигини ошириш масаласи ҳам муҳокама этилди. Санитария-эпидемиологик осойишталик агентлиги ва унинг ҳудудий бўлинмалари тиббиёт ходимларига тўланиши белгиланган қўшимча устамаларни ажратмаган ҳолатлар танқид қилинди. Айрим жойларда коронавирусга чалинган беморларни даволашда қатнашаётган ходимларга қўшимча тўловлар ўз вақтида амалга оширилмаган. Бундай камчиликларга бефарқ қараб бўлмайди албатта.\nПарламент ишчи гуруҳи ўрганишлар давомида аниқланган хато-камчиликларни жойида бартараф этиш бўйича амалий ёрдам кўрсатди.\nИшчи гуруҳи аъзоларига қонун ҳужжатларига ўзгартиришлар киритиш бўйича таклифлар тайёрлаш тавсия қилинди. Ўрганиш давомида вилоятда аниқланган, республика даражасида ҳал этиладиган муаммоли масалалар юзасидан тегишли вазирлик ва идораларга парламент ҳамда депутатлик сўровларини юбориш кераклиги таъкидланди. “Ҳукумат соат”ларини ўтказиш масаласи ҳам қўллаб-қувватланди.


Месси қарши ўйнаган энг кучли жамоа қайси? - Offside.uz – Offside'да бўлинг, офсайдда қолманг!\nМесси қарши ўйнаган энг кучли жамоа қайси?\nУ ўшанда бўлажак жаҳон чемпионларига қарши ўйнаганди.\n“Барселона” форварди Лионель Месси 2010 йилдаги Испания терма жамоаси у қарши ўйнаган фаолиятидаги энг кучли жамоа ҳисобланади.\n“Агар фаолиятим давомида қарши ўйнаган энг кучли жамоа ҳақида тўхталсам, бу ЖЧ-2010 олдидан ўйнаган Испания терма жамоаси ҳисобланади. Бу жамоа мени ҳайрон қолдирган”, - дейди 32 ёшли аргентиналик футболчи.\nЭслатиб ўтамиз, Месси назарда тутган Аргентина ва Испания терма жамоалари ўртасидаги ўртоқлик учрашуви 2009 йилнинг 14 ноябрь куни ўтказилган. Унда 2:1 ҳисобида “қизил фурия”нинг қўли баланд келган. ЖЧ-2010 да эса Испания бош совринни қўлга киритган, Аргентина эса 1/4 финалда ўз юришини тўхтатган.\n09/10, 20:15 0


Ироқда амалга оширирлган зўравонликларда камида 15 киши ҳалок бўлди.\n14 декабр 2019, Тошкент вақти: 01:34\nянвар 29, 2006\nПолицияга кўра, кечаси Искандария шаҳрида амалга оширилган портлашда камида 10 киши ҳалок бўлган ва бир неча киши жароҳатланган.\nТикрит шаҳрида эса, худкуш бомбачи амалга оширган портлашда ироқлик тўрт аскар нобуд бўлгани хабар қилинмоқда.\nАйни пайтда, АҚШ ҳарбийларининг маълум қилишича, Бағдоддаги портлашда америкалик бир аскар ҳалок бўлган.\nБошқа хабарларга кўра, Американинг ЭйБиСи телеканали мухбири Боб Удрафф ва оператори Даг Вогт Ироқнинг Тажи шаҳрчаси яқинида жиддий жароҳат олган.\nМаълум бўлишича, журналистлар Ироқ армиясига тегишли автомашинада кетаётган пайтда портлаш содир бўлган.\nЭйБиСи телеканали вакилларига кўра, жароҳатланганларининг аҳволи ўта жиддий ва ҳозирда улар Америка ҳарбий базасидаги шифохонада даволанмоқда.


Forum.samdchti.uz • Просмотр темы - ҲАШАР АТРОФ-МУҲИТ ВА КЎНГИЛ ОБОДЛИГИДИР.\nТекущее время: 20 авг 2019, 20:48\nҲАШАР АТРОФ-МУҲИТ ВА КЎНГИЛ ОБОДЛИГИДИР.\nbonu » 27 мар 2018, 12:23\n2018 йил 18-19 март кунлари ўтказилган умумхалқ ҳашарида Француз тили ва адабиёти кафедраси жамоаси ҳам ўз талабалари билан биргаликда фаол иштирок этишди. Айниқса, 1-4 курс талабалари шанба ва душанба кунлари ўтказилган ҳашарда анча жонкуярлик билан меҳнат қилишди. Хусусан, улар ўқув хоналарининг деразаларини тозалаш, ўқув хоналарида мавжуд кўргазмали қуроллар ва китоблар ҳамда газета ва журналларни артиб, тозалаб тартибга келтириш, шунингдек, эски стол ва стулларни таъмирлаш каби ишларни амалга оширди.\nБундан ташқари, институт ҳовлисини тозалаш ишларида ҳамда шаҳар кўчаларини супириб тозалаш ишларига ҳам талабларимиз ўз ҳиссаларини қўшишди. Ҳашар жараёнида фаол иштирок этган ўқитувчилардан Долиева Л., Атауллаева Д., Ризаханова М., Холмуродова З. каби ўқитувчиларимиз ҳамда уларнинг мураббийлик қилаётган гуруҳларига кафедра жамоаси ўз миннатдорчилигини билдиради.\n238227733_352223.jpg (46.56 KiB) Просмотров: 72\n235139664_297411.jpg (44.07 KiB) Просмотров: 72\n245106295_177114.jpg (38.62 KiB) Просмотров: 72\n238223714_348212.jpg (110.17 KiB) Просмотров: 72\n245101751_176926.jpg (29.59 KiB) Просмотров: 72\n245110657_175557.jpg (31.06 KiB) Просмотров: 72


Сурхондарёда “Исёнчилар”ни қуруқ ваъдалар билан сийлашди « Ўзбекистон Халқ Ҳаракати\nСурхондарёда “Исёнчилар”ни қуруқ ваъдалар билан сийлашди\n15 August 2012 - 11:50\nЖорий йилнинг январь ойида Бойсун туман хокими Панжи Тангиров Қобилович, тумандаги “Жоме Мачити”да бойсунлик фуқаролар олдида сўзга чиқиб, “Ўзбекистон Республикаси Вазирлар Маҳкамасининг топшириғига асосланиб, 2012 йил Бойсун туманига аҳоли истеъмол қилиши учун, сув келтирамиз…”деб ваъда берган эди. Туман фуқаролари бу “янгилик”ни эшитиб, “Бойсунда сув келар экан.\nБиз ҳам ўз тайёргарлигимизни кўришимиз керак. Ариқ-зовурларни қазиб, ҳовузлар ташкил қилишимиз даркор…” деб кечаю-кундуз ҳаракат қилишди. Баҳор ойида ёққан қаттиқ ёмғир ва дўл туфайли қазилган ариқ ва зовурлар бир кечада остин – устин бўлиб кетди. Қаттиқ ёққан дўл ва сел туфайли, аҳолининг уй-жойлари, мол-мулклари сувга оқиб кетди…\nБиз аҳолининг бугунги аҳволини яқиндан танишиш мақсадида улар билан суҳбатлар олиб бордик: “Туман хокими ваъда берганига ҳам, етти ойдан ошиқ вақт ўтмоқда. Ҳаммон сувдан дарак йўқ. Бойсунликлар тоқатлари тоқ бўлиб, хоким жанобларига, “Бойсунга қачон сув келтирасиз?”деб, хокимиятга борсак, хокимият ходимлари “хокимни биллярхонадан топасизлар”дейшдилар. Биллярхонага борсак, ҳақиқатдан ҳам хоким Панжи Тангиров, “коппток суруб”ётган эканлар. Бизлар эса, хокимиятга бориб-келаевериб, лўлининг моккисига ўҳшаб, оёларимиздаги қалиш ва кийим-бошларимиз йиртилиб кетди. Хоким жаноблари эса, ўзларининг “маданий ҳордиқ чиқариш” билан овора-ю сарсонлар. Хоким ҳар бир фуқаро билан учрашганда, “хорошо” дейишдан нарига ўтмаяптилар. Айтилган ваъдалар эса, ҳавога “учди-ю” кетди. Буни гувоҳи бўлган бойсунликлар, “Хоким жаноблари ғирт ёлғончи, фирибгар экан. Алдагани, ёш бола яхши…”деб қўлларини силкиб, “туф-сендай хокимга, ҳайф-е-э-э. Сени онангни…” деб хоким қабулхонасидан чиқиб кетмоқдалар.\nКуни-кеча, Бойсун тумани “Газа” маҳалласида яшаётган бир гуруҳ фуқаролар, Сурхондарё вилоятининг хокими Нормурод Чориевга шикоят ариза билан мурожаат қилишган. Вилоят хокими, “Аризаларингизни кўриб чиқиб, тегишли чора-тадбирлар белгилаб чиқамиз…”деб ваъда беришган.\nКўрамиз, агар шу иш ҳал бўлмаса, унда Ўзбекистон Республикасининг президенти Ислом Каримовга 100 дан ошиқ фуқаролар билан бирга, Тошкент шаҳрига борамиз…”дейди биз билан суҳбатлашган нафақа ёшидаги Эгрихон Эшон бобо…


ОАВ: АҚШ ҳарбий харажатлар сабабли банкротлик ёқасида турибди | Najot.info\nОАВ: АҚШ ҳарбий харажатлар сабабли банкротлик ёқасида турибди\n17.03.2019 Нажот 0 коментариев АҚШ,банкротлик,ҳарбий харажатлар\nCounterPunch нашрининг ёзишича, АҚШнинг ҳарбий-саноат мажмуаси, коррупциялашган ҳукумат ва нокомпетент амалдорлар мамлакатни борган сари кўпроқ қарзга ботирмоқда.\nНашрнинг таъкидлашича, армияга борган сари ошиб бораётган харажатлар АҚШни банкротга айлантирмоқда, ҳукумат ва амалдорлар эса ҳарбий эҳтиёжлар учун кўпроқ маблағ ажратилишини талаб қилиб, аҳолини алдамоқда.\nБунинг мисоли сифатида Open the Government ташкилоти тадқиқоти натижалари келтирилган. Ушбу ташкилот америкалик ҳарбийлар ҳарбий фаолият билан боғлиқ бўлмаган харидлар учун жуда катта маблағлар сарфлашини аниқлаган. Жумладан, бу харидлар орасида 9241 долларлик курси, 53 минг долларлик ошхона анжомлари, 308 минг долларлик спиртли ичимликлар, 4,6 млн долларлик лангуст ва краб келтириб ўтилган.\nБундан ташқари, АҚШ ҳукумати солиқдан оладиган тушумдан кўпроқ харажат қилади ва шу сабабли бошқа давлатлардан қарз олишга мажбур бўлмоқда. Нашрнинг ёзишича, бу пуллар давлат институтлари ва бутун дунё бўйлаб адоғи йўқ урушларни молиялаштириш учунгина сарфланади, таълим, соғлиқни сақлаш, инфратузилма эса абгор аҳволда қолмоқда.\n“Охир натижада ҳарбий империялар борган сари кенгайиб ва пулининг охирги тийинигача сарфлаб муқаррар ҳалокатга учрайди. Бу Рим билан содир бўлган. Худдди шу ҳолат яна такрорланмоқда. Америка империяси қуламоқда. Биз критик массага яқинлашмоқдамиз”, деб ёзилган нашрда.\nНашрнинг маълум қилишича, АҚШ 2001 йилдан бери хориждаги урушларга 4,7 трлн доллар сарфлаган, мамлакатнинг қарзи соатига 32 млн долларга кўпайиб бормоқда, Ироқ учун 5 сонияда ўртамиёна америкалик бир йил ишлаб топадиган пулидан кўпроқ сарфламоқда.\nБироқ шунга яраша Вашингтон дунёни хавфсизроқ қила олмади. Тадқиқотчиларнинг ҳисоб-китобларига кўра, америкалик ҳарбийлар ҳар 12 дақиқада дунёнинг бирор бурчагига бомба ташлайди, 2001 йилдан бери АҚШ хатти-ҳаракатлари сабабли 500 мингдан кўпроқ киши ҳалок бўлган.\nНашр ўз сўзлари интиҳосида АҚШ тотал банкротликка қараб кетаётганини ва бу деярли барча соҳада ўз исботини топаётгани, бироқ ҳукумат бунга тайёргарлик кўриб қўйгани ва норозиликнинг исталган кўринишларини бостиришга тайёрлигини таъкидлаб ўтган.\nTotal Views: 296 ,\n← Пентагон Россия ва Хитойга қарши ўн минглаб ракета сотиб олишни режалаштирмоқда\nЎзбекистон Афғонистон орқали транспорт коридорининг қурилишига катта қизиқиш билдирмоқда →\nПентагон Россия ва Хитойга қарши ўн минглаб ракета сотиб олишни режалаштирмоқда\nПентагон Россия ва Хитойга қарши ўн минглаб ракета сотиб олишни...


Суд Миразиз Бозоровга уй қамоғи жазосини тайинлади – Газета.uz\nLotinchada На русском языке 21 январ 2022, 21:11 Жамият\n21 январь куни жиноят ишлари бўйича Миробод туман судида судланувчи Миразиз Бозоровга (1991 йилда Тошкент шаҳрида туғилган) нисбатан жиноят ишини кўриб чиқиш бўйича суд жараёни ниҳоясига етди ва суд ҳукми эълон қилинди. Бу ҳақда Олий суд матбуот хизмати хабар берди.\nУшбу жиноят иши жиноят ишлари бўйича Миробод туман суди раиси Сардорбек Содиқов раислигида кўриб чиқилди.\n«Эълон қилинган суд ҳукмига кўра М. Базаров Жиноят кодексининг 139-моддаси (туҳмат) 3-қисми „г“ бандида назарда тутилган жиноятни содир этганликда айбли деб топилиб, унга 3 йил муддатга озодликни чеклаш жазоси тайинланди», — дейилади хабарда.\nБозоровнинг адвокати Сергей Майоровнинг «Газета.uz»га маълум қилишича, унинг ҳимояси остидаги шахс «интернетдан фойдаланиш ва психолог мутахассислиги бўйича ишлаш тақиқлови билан уй йилга озодликдан чеклаш жазоси тайинланган». У кечки соат 20:00 дан эрталабгача уйда бўлиши шарт.\nМазкур ҳукмдан норози тарафлар ҳукм эълон қилинган кундан эътиборан 20 сутка ичида, судланувчи ва жабрланувчилар томонидан эса уларга ҳукмнинг нусхаси топширилган кундан эътиборан шу муддат ичида шу суд орқали Тошкент шаҳар судининг жиноят ишлари бўйича судлов ҳайъатига апелляция тартибида шикоят беришлари ёки прокурор томонидан протест билдирилиши мумкин.\nАввалроқ, «Газета.uz» жабрланувчилар тариқасида Аброр Мухторалиевич Абдуазимов (Аброр Мухтор Алий, Ўзбекистон мусулмонлари идораси ходими), блогер Шуҳрат Мусаев, Жаҳонгир Салимов (AbuSolih Fox) ва Дмитрий Абдукаримович Расулов кўрсатилгани ҳақида ёзганди.\nЭслатиб ўтамиз, журналистлар аввалроқ ПЗР-тест маълумотномаси талаб этилиши ҳақида хабар берилмаганлиги учун суд биносига кира олмади. Бундан ташқари, суд мажлиси очиқ деб эълон қилинишига қарамасдан, суд жараёнини суратга олиш ва ОАВда ёритиш тақиқланди.\nСуд Миразиз Бозоров ишини ОАВда ёритишни тақиқлади 21 январ 2022, 14:12


Профессионал боксда ёрқин жанглари билан мухлислар олқишига сазовор бўлиб келаётган вакилимиз Исроил Мадримов 5 октябрь куни ўтказиладиган ўзининг навбатдаги жанггига қизғин ҳозирлик кўрмоқда.\nҲамюртимиз ўзининг проф боксдаги учинчи баҳсини мексикалик Алехандро Баррерага қарши ўтказади. Баррера шу пайтгача 34 бор рингга кўтарилган бўлиб, 29 жангда ғалаба қозонган ва 5 бор мағлубият аламини таътиб кўрди. Айни пайтга келиб Мадримов Нью-Йоркда тайёргарликнинг сўнгги босқичини олиб бормоқда. Эътиборлиси, кеча боксчимиз Нью-Йоркдаги марказий кўчаларнинг бирида очиқ машғулот ўтказди. Уни томоша қилиш учун шаҳарда истиқомат қилаётган ҳамюртларимиз ва кўп сонли бокс мухлислари ташриф буюришди.\nБўлажак жанг машҳур “Мэдисон сквер гарден” аренасида ўтказилади. Унда марказий баҳс қозоғистонлик Геннадий Головкин ва украиналик Серегий Деревяненко ўртасида кечса, мутахассислар ҳамюртимиз иштирокидаги жангни аҳамияти жиҳатидан ундан кейинги поғонага қўйишмоқда. Бўлажак тўқнашув Тошкент вақти билан тахминан тонгги соат 06:00дан кейин бошланади. Албатта, бунда аввалги қарама-қаршиликларнинг қанчалик эрта якунланишига ҳам кўп жиҳат боғлиқ. Бокс ихлосмандлари Мадримов-Барреро ўртасидаги жангни “Спорт” телеканали орқали тўғридан тўғри томоша қилишлари мумкин.\nРустам Шоабдураҳмонов: Мағлубият кайфиятини йиғиштиринг


ЙИЛ САРҲИСОБИ: ЖИЗЗАХ ВИЛОЯТИДА САНОАТ КЎРСАТКИЧЛАРИ » Фориш тумани ҳокимлиги расмий сайти\nФориш тумани ҳокимлиги » Янгиликлар » ЙИЛ САРҲИСОБИ: ЖИЗЗАХ ВИЛОЯТИДА САНОАТ КЎРСАТКИЧЛАРИ\nЙИЛ САРҲИСОБИ: ЖИЗЗАХ ВИЛОЯТИДА САНОАТ КЎРСАТКИЧЛАРИ\n25 декабрь 2020 йил\nКичик бизнес ва хусусий тадбиркорликнинг жадал ривожланишини таъминлаш, хусусий мулкни ҳимоя қилиш ва унинг дахлсизлиги кафолатларининг ҳуқуқий механизмларини янада мустаҳкамлаш, тадбиркорликни ривожлантириш йўлидаги бюрократик тўсиқларни бартараф этиш, республикада инвестиция ва ишбилармонлик муҳитини яхшилаш мақсадида Ўзбекистон Республикаси Президентининг 2016 йил 5 октябрда “Тадбиркорлик фаолиятининг жадал ривожланишини таъминлашга, хусусий мулкни ҳар томонлама ҳимоя қилишга ва ишбилармонлик муҳитини сифат жиҳатидан яхшилашга доир қўшимча чора-тадбирлар тўғрисида”ги ПФ-4848 -сонли фармони қабул қилинди. Мазкур фармон ижросини таъминлаш мақсадида мамлакатимизда изчил ишлар олиб бориляпти.\nБугунги кунда кичик бизнес ва хусусий тадбиркорлик мамлакатимиз ички бозорини товар ва хизматлар билан таъминлашда, аҳоли бандлиги ва реал даромадларини оширишда, ресурсларни оқилона тақсимлаш ва улардан самарали фойдаланишда, ижтимоий гуруҳлар даромадларининг номутаносиблигини камайтиришда, иқтисодиётнинг турли тармоқлари ўртасидаги ўзаро алоқаларни яхшилашда катта аҳамиятга эга бўлиб, ислоҳотларни чуқурлаштиришнинг асосий катализатори ҳисобланади. Кичик бизнес ва хусусий тадбиркорлик субъектлари бозор конъюнктураси ўзгаришларига ҳам, истеъмолчи талаби ўзгаришларига ҳам тез мослашишга қодир бўлиб, истеъмол бозоридаги мувозанатни ушлаб туришда муҳим роль ўйнайди. Шунингдек, рақобат муҳитининг шаклланишига хизмат қилади.\nЖорий йилнинг 1 декабрь ҳолатига Жиззах вилоятида саноат соҳаси бўйича\n3427 та (фермер ва дехқон хўжаликларисиз) тижорат корхоналари фаолият юритаётган бўлса, шундан 99,1 фоизи кичик бизнес субъектлари ҳиссасига тўғри келади. 2020 йил январ-ноябр ойларида саноат корхоналари томонидан ишлаб чиқарилган саноат маҳсулотлари ҳажми 5060,6 млрд. сўмни ташкил қилиб, ўтган йилнинг мос даврига нисбатан физик хажм индекси 107,5 фоизни ташкил этди. Шу билан бирга, ишлаб чиқаришдаги саноати умумий ишлаб чиқариш ҳажмидаги улуши - 91,1 % ни, тоғ-кон саноати ва очиқ конлар улуши – 2,4 % ни, электр, газ, буғ билан таъминлаш ва ҳавони кондициялаш улуши – 5,5 % ни, сув билан таъминлаш, канализация тизими, чиқиндиларни утилизация қилиш улуши – 1,0 % ни ташкил этди.\nХалқ истеъмол маҳсулотлари хажми жорий йилнинг январь-ноябрь ойларида\n2373,1 млрд. сўмни ташкил этган бўлса, ўтган йилнинг мос даврига нисбатан ўсиш суръати 109,1 % га ўсган бўлиб, жами саноатдаги улуши 46,9 % ни ташкил этди. Халқ истеъмол маҳсулотлари таркибидаги озиқ-овқат маҳсулотларининг улуши 34,1 % ни ва ноозиқ-овқат маҳсулотлари эса 65,9 % ни ташкил этди.\nҲисобот даврида кичик бизнес субъектлари томонидан 3180,4 млрд. сўмлик саноат маҳсулоти ишлаб чиқарилиб, унинг умумий ишлаб чиқариш хажмидаги улуши 62,8 % ни ташкил этади.\nЖиззах вилоят статистика бошқармаси саноат статистика бўлими.\nЯНГИ ҚОНУНДАН ХАБАРДОРМИСИЗ?\nТУМАНДА ДАВЛАТ РЎЙХАТИДАН ЎТГАН КОРХОНА ВА ТАШКИЛОТЛАР СОНИ ТАҲЛИЛИ


OzodlikOnline: Ўзбекларни “маънавиятсизлик”дан қутқариш ашулачига қолдими?\nПул ëмғири остидаги Озодбек\n224p | 361,4kB\nЎзбекистон ҳукуматининг маънавият бўйича мутасаддилари эстрада қўшиқчилари билан учрашувда жамиятда урчиб бораëтган маънавиятсизлик қиëфасини тасвирлашга уриндилар. СПИДга чалинаëтган гўдаклар¸ 13 ëшида туғиб қўяëтган қизлар¸ синглиси ва қизини зўрлаëтган ака ва оталар муаммоси¸ уларга кўра¸ аксар ота-оналарнинг “ўрис ва қозоқ”қа мардикорликка кетгани билан боғлиқ.\n“Маънавият соати”ни бошлаб берган Ўзбекистон Маданият ва спорт ишлари вазири Баҳодир Аҳмедов эстрада қўшиқчиларига севги-муҳаббат ҳақидаги ашулаларни қўйиб¸ ватандаги буюк ишлар¸ хусусан¸ ғаразли “курмак”лар кўра олмаëтган тинчликни мадҳ этиш топшириғини юклади.\n“Қирғизистон¸ Украина¸ сўнгра Миср¸ Тунис¸ Ироқ ва Шомдаги “маънавиятсизликлар”га тўхталгач Ўзбекистоннинг бош маънавиятчиси¸ асосан эстрада санъаткорларига эргашувчи ўзбек жамияти¸ хусусан¸ ëшлари маънавияти¸ аниқроғи маънавиятсизлиги муаммосига ўтди.\nЎзбекистон бош маънавиятчиси таъкидича¸ ватанида қолса ҳам очдан ўлмайдиган ўзбекларнинг уялмасдан Москвани кўчаларини супуриб¸ бойлик қидириб юришни афзал билиши ортидан ота меҳри ва қаҳридан бехабар¸ маънавиятдан маҳрум авлод вояга етмоқда.\n- 2013 йилги маълумотни айтаман. 13 ëшли 200 дан ошиқ қизимиз туғиб қўйди. 13 ëшида 200 тадан ошиқ ўзбекистонлик қиз туғди! Бу қизларнинг аксариятининг ë отаси кетган, ë онаси кетган ëки ота-онаси кетган¸ бола бу ерда сарсон. Мана яқинда эшитган бўлсанглар¸ Хоразмда 12 яшар қиз ўзининг акасидан туғди. Тошкент шаҳрида ўтган йили бўлган воқеа – Юнусободда иккита 13 яшар қизимиз ўзини отасидан туғди. Мана энди савол туғилади – маънавият керакми ë керак эмасми?- деди республика Маънавият-тарғибот маркази раҳбари Қаҳрамон Қуронбоев.\nСизнингча¸ ўзбек жамиятидаги¸ ҳатто расмийлар ҳам эътироф этишга мажбур бўлаëтган маънавиятсизлик илдизлари қаерда?\nБу маънавиятсизликка кимлар¸ нималар¸ қандай барҳам бериши мумкин?\nЎзбекистон ҳукуматининг маънавиятсизликка қарши олиб бораëтган кураш усулларини қандай баҳолайсиз?\nЖамият¸ айниқса¸ ëш авлод маънавий қиëфасини яхшилаш вазифасининг ашулачиларга юклатилишига нима дейсиз?\nДушанба, 6 июль кунги жонли суҳбатимиз шу мавзуда бўлади. Тошкент вақти билан оқшомги 7 дан 8 га қадар Skype манзилларимизга қўнғироқ қилиш орқали жонли суҳбатда эркин фикр билдиришингиз мумкин.


“Ҳидоят” журналининг обуна пуллар қаёққа кетди? | Azon.uz - Ахборот-таҳлилий портал\n“Ҳидоят” журналининг обуна пуллар қаёққа кетди?\n2819 10:30 10.07.2020\nЎзбекистон мусулмонлари идорасининг “Ҳидоят”, “Мўминалар” журналлари, “Ислом нури” газетаси мусулмон халқимиз севиб ўқийдиган нашрлар ҳисобланади. Ўтган йили ушбу нашрлардан “Ҳидоят”га бир юз ўн минг мингдан ортиқ, “Мўминалар”га ўттиз беш мингдан ортиқ, “Ислом нури”га сал кам ўттиз минг юртдошимиз обуна бўлган. Лекин уларга газета журналларни вақтида чоп эттириб етказиб бериш ишлари негадир ўлда-жўлда бўлиб қолди.\nЎзлари маблағ тўлаб обуна бўлган нашрларни ололмаётган обуначилар ҳақли равишда республикамизнинг турли ҳудудларидан Тошкентга, “Мовароуннаҳр” нашриётига, соҳага алоқадор бошқа ташкилотларга мурожаат қилишяпти, фикр-мулоҳазаларини, эътирозларини билдиришяпти. Ушбу ҳолатга изоҳ бериш, ойдинлик киритиш биз “Мовароуннаҳр” нашриёти бош директори Холмат Атабаевга мурожаат қилдик.\nМаълум бўлишича, “Мовароуннаҳр” нашриёти директори “Шамсуддинхон Бобохонов босмахонаси” масъулияти чекланган жамият (директор Р.К.Жамилов) билан шу йил 6 январда тегишли шартномани имзолаган. Унга кўра, “Шамсуддинхон Бобохонов босмахонаси” МЧЖ диний-маърифий нашрларни “Бажарувчи” сифатида чоп этиб бериш мажбуриятини олган. Шуниси қизиқки, ушбу шартномада кўрсатилган нархлар айни шу диний-маърифий нашрларни чоп этиш учун бошқа босмахоналар таклиф этган нархлардан минг сўм, саккиз юз сўм қиммат?! Ахир буни қандай тушуниш мумкин? Бу ўринда тарафларнинг маблағларни ноқонуний ўзлаштириш учун тил бириктириб олмаётганига ким кафолат беради? Ахир бу шартномада озмунча маблағ ҳақида келишилмаган-ку!\nБиргина “Ҳидоят” журналини олсак, уни бир донасини чоп этиш уч ярим минг сўм этиб белгиланган. Бошқа босмахоналар эса оз-кўпи билан икки ярим минг сўм нарх таклиф этишган. Демак, ўртача нарх икки ярим билан икки минг саккиз юз сўм орасида бўлиши керак. Аммо нашриёт “Шамсуддинхон Бобохонов босмахонаси”га уч ярим минг сўмдан бермоқда. Энди ҳисобланг. “Ҳидоят”нинг тиражи юз минг нусха бўлганида ҳам орадаги фарқ битта сонда юз миллион сўмни, бир йилда эса бир миллиард икки юз миллион сўмни ташкил этади. Битта журнални чоп эттиришда шунча катта зарар билан шартнома имзоланиши “Буюртмачи”га нима учун керак? Битта журнални чоп этишда бугунги бозор нархларидан юқори олиб, шунча катта фойда кўриш “Бажарувчи” томонни “эркалатиб” юбормайдими?\nЯна ҳам қизиқ жиҳати шуки, нашриёт ушбу шартномага асосан бир йиллик барча босмахона харажатларини 5.578.800.000 (беш миллиард беш юз етмиш саккиз миллион саккиз юз минг) сўм маблағни январ ойида бирданига босмахона ҳисоб рақамига кўчириб берган! Буни қандай изоҳлаш мумкин.\nБунинг устига нашриёт директори айтишича, нашрлар босмахонага чоп эттиришга топширилганидан сўнг уларни чоп этиш сабабсиз кечиктиришга йўл қўйилмоқда. Албатта, бу борада карантин чекловларини сабаб қилиб келтиришлари мумкин. Лекин обуначилар талаб қилаётганларидек, баҳона ахтарган эмас, чорасини қидирган, холис ният ва масъулият билан ҳаракат қилган, албатта, яхши натижага эришади. Бу ҳолат бизни яна ўйга толдиради.\nҚизиқ, ушбу ҳақиқатлардан Ўзбекистон идораси раиси муфтий Усмонхон Алимов ҳазратлари хабардормикан? Ёки бехабармикан? Кейинги чиқишларимизда ушбу саволларга ҳам ойдинлик киритиш ниятимиз бор...\nБиз ушбу мақола сайтга жойланаётган пайтда хабар келдики, “Мовароуннаҳр” нашриётини “Шамсуддин Бобохонов босмахонаси” МЧЖ қўшиб, янги ташкилот тузиш, янги раҳбар тайинлаш учун ҳаракат бошланибди. Демак, нашриётнинг шунча маблағини олгани етмай, ўзини йўқотишга, қолган-қутган пулига ҳам эга чиқиш пайидан бўлишибди-да.\nТегишли ҳуқуқ-тартибот идоралари наҳотки бу ҳолга томошабин бўлиб қараб туришса?...\nТаҳририятдан: бизга етиб келган мақолани деярли таҳрирсиз эълон қилмоқдамиз...\nУшбу мақола бўйича дастлабки суриштирувларимиздан аён бўлишича ўтган йилнинг охирларида Ўзбекистон мусулмонлари идораси қошида босмахона ташкил этилган бўлиб, мазкур босмахонада Идора муассислигидаги газета ва журналлар чоп этилиши кўзда тутилган. Энг қизиғи, юқорида муаллиф тўғри таъкидлаганидек, ўз идорасининг буюрмаларига нарх-наво арзон бўлиш ўрнига, аксинча, 30 фоиз қиммат белгиланган. Агар ўз нашрларини бозор нархидан сезиларли ва шубҳали тарзда қиммат чоп этса, босмахона ташкил этишдан муддао не?\nЭнг ачинарлиси, йил бошидан бир йиллик босмахона харажатларини ундириб олган босмахона катталари йил ярмига етар-етмас яна пул сўраётган экан... Айтишларича, босмахонада қоғозга пул йўқ эмиш...\nУнда йил бошида олинган маблағ қаерга гумдон бўлди? Ахир босмахоналар ҳисобига пул тушиши билан қоғозларни жамлаб олишга шошиладиларку?\nБу ерда гап миллионлар эмас, миллиардлар устида кетмоқда!\nМазкур мақола муаллифи таҳририятга аён ва у айнан шу тизимда фаолият олиб боради. ОАВ ҳақидаги қонунларга кўра, таҳририят муаллифни очиқламайди, далилларга эса, муаллиф жавобгардир.(Шундоқ ҳам мақолага илова қилинган ҳужжатлар нусхасида ҳам далилллар “манаман” деб турибди).\nМазкур фелъетонга Ўзбекистон мусулмонлари идораси ва ҳуқуқни муҳофаза қилувчи органлардан жавоб кутиб қоламиз...\nмусулмонлари идораси Махсус таҳлил журнал ҳидоят Мақолалар\nМасжидлар фаолият бошлашига оид йиғилиш бўлиб ўтди\n2378 13:24 10.08.2020\n827 20:27 30.07.2020\nОнлайн: Арафа куни Қуръон ва дуо кечасига марҳабо!\n649 19:45 29.07.2020\nЎМИ сохта пайғамбарлик даъвоси бўйича муносабат билдирди\n4109 12:56 18.07.2020\nНиҳоят, Диний идора жавоб берди\n6087 10:40 17.07.2020


“Падаркуш”дай асарлар ёзилса… – HURRIYAT\n“Падаркуш”дай асарлар ёзилса…\n1 yil oldin Behzod 260\nМуҳтарам Президентимизнинг ОАВларида чиққан нутқ ва маърузаларини алоҳида иштиёқ билан ўқийман, қўлимга қоғоз-қалам олиб, фикрларини ёзиб оламан. Бу гал ҳам шундай бўлди.\nЮртбошимизнинг Олий Мажлисга Мурожаатномасини матбуот саҳифаларида ўқиб Ватанимизнинг иқтисодий жиҳатдан янада юксалишига, ҳаётимиз даражаси яқин вақтлар ичида ҳозирги кундагидан бир неча баробар фаровон бўлишига ишонч ҳосил қилдим. Ҳалол меҳнат қилган одамнинг уйи тинч, кўнгли хотиржам, дастурхони неъматсиз эмаслигини англадим.\nМенга, айниқса, хотин-қизларнинг ижтимоий фаоллигини оширишга қаратилган чора-тадбирлар, олий ўқув юртларига қабул квоталарининг икки баравар оширилиши, давлат грантларининг кўпайиши сингари янгиликлар маъқул бўлди. Мамлакатимизда ҳар йили умумий ўрта мактабларни битирган ёшларнинг бир қисми ўқишга кирар, қолганлари бекорчиликда қолиб кетарди. Турли хил қоида бузишлар, жиноий хатти-ҳаракатлар бекорчиликдан келиб чиқиши ҳаммага маълум. Ёшлар орасида олий маълумотлиларнинг кўпайиши ижтимоий муаммоларнинг ҳал этилишида асосий босқич вазифасини ўтайди.\nЖорий йилга “Илм, маърифат ва рақамли иқтисодиётни ривожлантириш йили” деб ном берилишида янгиланаётган Ўзбекистон ўз олдига қўйган улуғвор мақсадларга эришишдаги салмоғини кўриш мумкин. Албатта, келажак ёшларники. Аммо ёшлар замонавий билимларни чуқур эгалласалар, зеҳн-заковатлари билан рақобатбардош иқтисодиётни шакллантирсаларгина буюк келажак эгалари бўла оладилар, ана ўшанда юртимиз ривожланган давлатлар қаторидан муносиб ўрин олади.\nШу ўринда, бундан бир аср муқаддам Маҳмудхўжа Беҳбудий “Бизни кемиргувчи иллатлар” деб атаган тўй-ҳашамлардаги ортиқча дабдабабозлик, ичкиликбозлик, исрофгарчилик, манманлик каби иллатларга сарф қилинадиган пул фарзандларининг билим олишлари учун ишлатилса мақсадга мувофиқ бўлади, сингари сўзларини эслагим келди.\nБеҳбудий бобомиз билимсиз бола қилмишини тасвирловчи “Падаркуш” асарида бузуқ йўлларга кириб, отасининг ўлимига сабабчи бўлганлигини талқин этади. “Падаркуш” XX аср бошларида Туркистон халқлари ҳаётининг аянчли ҳолатлари ҳақида ёзилган эди. Маърифатпарварликнинг сиёсий ва ижтимоий фалсафасини ифодалаганди. Драмада ўқимаган боланинг ҳаёти жамият жипслигига, собитқадамлигига салбий таъсир кўрсатиши яққол тасвирланган. Асар оммага шу қадар таъсир қиладики, кўпчилик бойлар ҳам шундан сўнг илм йўлида “усули жадид” мактабларини очади. Қанийди ҳозир ҳам ана шундай юксак савияли асарлар ёзилса…\nАлбатта, таълим муассасаларига китоб тақдим этиш анъанаси — энг эзгу анъаналардан бири бўлди. Бу китоб ва китобхонга бўлган эътибор кучайганини билдиради. Шу жумладан, ёш ижодкорларнинг биринчи китоблари давлат ҳисобидан нашр этилиб, таълим масканлари ва кутубхоналарга етказиб берилмоқда.\nБу ҳам янгиланаётган Ўзбекистонда адабиётга, маънавиятга бўлган эътиборнинг юксак намунасидир. Президентимиз Олий Мажлисга Мурожаатномасида айтганларидек: “Энг катта бойлик — бу ақл-заковат ва илм, энг катта мерос — бу яхши тарбия, энг катта қашшоқлик — бу билимсизликдир!”. Албатта, биз келажакда давлатимизни иқтисоди ривожланган, маънавияти юксак, турмуши обод юрт тимсолида кўришни истасак, бундай олий мақсадга фақат ўқиш, илм ўрганиш билан эришиш мумкинлигини унутмаслигимиз лозим.\nPrevious Ўқитувчи компьютерда ишлай олсин\nNext Шарқона одоб, ғарбона кулги…


Xiaomi ўз смартфонларининг паст нархлари сабабини ошкор этди 20-01-2015, 15:46 | Zamin.uz\n15:46 / 20.01.2015\nXiaomi ўз смартфонларининг паст нархлари сабабини ошкор этди\nХитойнинг Xiaomi компанияси 2014 йилда жами 61 миллионта смартфон сотди, дея хабар бермоқда Mail.ru'га асосланиб Daryo нашри. Хьюго Барра аъло даражадаги техник хусусиятлар ва юқори сифатга эга ушбу смартфонларнинг нархини бундай паст даражада ушлаб туриш сирлари билан бўлишди.\nКомпаниянинг флагман смартфонлари 300 доллардан қиммат турмайди. Ўртача даражадаги қурилмалар учун меъёр ҳисобланган 500 долларлик чегарани эса илк марта дунёдаги энг кучли жиҳозланган девайслардан бири Xiaomi Mi Note Pro кесиб ўтди.\n«Паст нархга гаджетларнинг кичик портфолиоси ва моделнинг анча давомий сотилиш цикли ҳисобидан эришилади, — деди Google собиқ топ-менежери Хьюго Барра TechCrunch’га берган интервьюсида. — Компания ўзининг эски қурилмалари ёки уларнинг бироз янгиланган модификацияларини ўша линейкада янада янгироқ моделларни чиқарганидан кейин ҳам сотишда давом этади».\n«Биз ишлаб чиқарувчи билан вақт ўтган сари бутловчи қисмларни арзонлаштириш ҳақида келишувга эриша олганимиз учун нархларни пасайтирамиз, бу бизга биз истаганимиздан ҳам кўра кўпроқ фойда келтиради», — дея таъкидлади у.\nФото: androidauthority.com / daryo “Замин” янгиликларини “Одноклассники”да кузатиб боринг\n2-08-2021, 18:30, Dunyo\n2-08-2021, 19:00, Dunyo\nЯнгиликлар » Технология » Xiaomi ўз смартфонларининг паст нархлари сабабини ошкор этди


Осиё хабари: Ироқ Осиё Кубогига бориш учун бор кучни ишга солади / CHAMPIONAT.asia\nОсиё хабари: Ироқ Осиё Кубогига бориш учун бор кучни ишга солади\n01 мар 11:28\n5 март куни Осиё Кубоги-2015 саралаш босқичидан ўрин олган охирги тур учрашувлари ўтказилади.\nШу куни Ироқ термаси ўз майдонида Хитойни қабул қилади.\nАйни пайтда бу жамоалар кураш олиб бораётган гуруҳда Саудия Арабистони муддатидан аввал қитъа биринчилиги йўлланмасини қўлга киритиб бўлган. Хитой 8 очко билан иккинчи, Ироқ эса 6 очко тўлаган ҳолда учинчи ўринни эгаллаб турибди. Ироқликларнинг Осиё чемпионатига бориши учун уларга фағат ғалаба керак бўлади.\nТерма жамоа бош мураббийи Ҳаким Шакир маҳаллий мухбирларга интервью берар экан, Ироқ Осиё Кубоги йўлланмасини қўлга киритиши учун бор кучни ишга солишини айтиб ўтди:\n“Биз Хитойдан бор-йўғи икки очко ортда қоляпмиз. Уларда яқинда мураббий алмашди, француз Алан Перрин жамоани қабул қилиб олди. Ўз майдонимизда ғалаба қозонсакгина йўлланмани қўлга киритамиз. Буни барча жуда яхши тушуниб турибди. Аввалги ўйинда Хитойдан мағлубиятга учрагандик. Лекин унда терма жамоа бош мураббийи мен эмасдим. Энди бўлса вазиятни тубдан ўзгартирмоқчимиз”.


ЎзА - ОБ-ҲАВО: Бугун Тошкентда яна ёмғир\n07.03.2018 07:00 Чоп этиш версияси\nОБ-ҲАВО: Бугун Тошкентда яна ёмғир\nРеспублика Гидрометеорология марказининг хабар беришича, 7 март куни Тошкентда ҳаво ўзгариб туради, кечаси ва куннинг биринчи ярмида ёмғир ёғади. Ғарбдан секундига 7-12 метр тезликда шамол эсади. Кечаси 5-7, кундузи 15-17 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Шарқдан секундига 7-12 метр тезликда шамол эсади. Кечаси 2-7 даража совуқ, кундузи 3-8 даража илиқ, Устюртда кечаси 5-10 даража совуқ, кундузи 3 даража совуқ, 2 даража илиқ бўлади. Хоразм вилоятида кечаси 3 даража совуқ, 2 даража илиқ, кундузи 5-10 даража илиқ бўлади.\nБухоро ва Навоий вилоятларида ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Шарқдан секундига 7-12 метр тезликда шамол эсади. Кечаси 5-10, кундузи 13-18 даража илиқ, чўл ҳудудларида кечаси 0-5, кундузи 5-10 даража илиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, вақти-вақти билан ёмғир ёғади. Баъзи жойларда туман тушиши мумкин. Ғарбдан эсаётган шамол ўз йўналишини ўзгартириб, шарқдан секундига 7-12 метр тезликда эсади. Кечаси 5-10, кундузи 13-18 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, вақти-вақти билан ёмғир ёғиб, момақалдироқ бўлиши, баъзи жойларда туман тушиши мумкин. Ғарбдан секундига 7-12 метр тезликда шамол эсади. Кечаси 8-13, кундузи 15-20 даража илиқ бўлади.\nАндижон, Наманган ва Фарғона вилоятларида ҳаво ўзгариб туради, вақти-вақти билан ёмғир ёғиб, момақалдироқ бўлиши, баъзи жойларда туман тушиши мумкин. Ғарбдан секундига 7-12 метр тезликда эсаётган шамол айрим жойларда секундига 17-22 метргача кучайиши мумкин. Кечаси 7-12, кундузи 10-15 даража илиқ бўлади.\nРеспубликамизнинг тоғли ҳудудларида ҳаво ўзгариб туради, вақти-вақти билан ёғингарчилик бўлади (ёмғир, қор ёғади). Қор кўчиши хавфи бор. Баъзи жойларда туман тушиши мумкин. Ғарбдан секундига 7-12 метр тезликда шамол эсади. Кечаси 1-6 даража совуқ, кундузи 0-5 даража илиқ бўлади.


"Ўзбекистон фуқароси полиомиелитдан ўлмаган!"\nРоссия Бош санитар врачи Тожикистонда полиомиелитнинг қайта тарқаëтгани Россияда ҳам хавотир уйғотаëтганини айтмоқда.\nРоссия бош санитар врачи Геннадий Онишченко Сверловск вилоятида вафот этган Ўзбекистон фуқароси ўлимига полиомиелит сабаб бўлмаганини билдирди. Онишченкога кўра¸ аниқ ташхис лаборатория текширувларидан кейин эълон қилинади.\nРоссия Уралида Ўзбекистон фуқароси полиомелитдан ҳалок бўлди¸ дея хабар тарқатди Свердловск ўлкаси Санитария-эпидемиология маркази 7 июн куни. Айтилишича¸ 25 май куни Уралга борган Ўзбекистон фуқароси Екатеринбург шаҳрида оламдан ўтган.\nБу хабар ортидан Екатеринбург шаҳридаги мазкур ўлим қайд этилган 40-касалхонага сим қоқдик ва марҳум йигит шахсига оид маълумотларни аниқлашга уриндик. Аммо касалхона вакили¸ жасаднинг лабораторияга жўнатилгани ва марҳумга тегишли маълумотлар ошкор қилинмаслигини билдирди.\nСвердловск вилояти Соғлиқни сақлаш вазири муовини Диляра Медведская ҳам Ўзбекистон фуқаросининг айнан ўткир полиомиелит касаллигидан ўлгани тахмин қилинаëтгани ва марҳумдан олинган анализларнинг полиомиелит диагностикаси бўйича Москвадаги Миллий марказ лабораториясига жўнатилганини билдирди.\nАйни пайтда Россия матбуоти хабарларига кўра¸ бош санитар врач Геннадий Онишченконинг матбуот котиби Любовь Воропаева ҳам "Новости" ахборот агентлигига ўзбекистонлик муҳожир йигитнинг айнан полиомиелитдан вафот этганини тасдиқлаган.\nАммо маҳаллий ва федерал даражадаги маъсулларнинг бундай баëнотларини “Роспотребнадзор" бошлиғи Геннадий Онишченко рад қилди ва "Эхо Москвы" радиоси билан суҳбатда ўз матбуот котибининг Ўзбекистон фуқаросининг полиомиелитдан ўлгани ҳақида баëнот бермаганини билдирди:\n- Бахтимизга, бу ўлим бевосита полиомиелит билан боғлиқ дея олмаймиз. У бизга шубҳали туюлди¸ холос. Шундай бўлса-да, бугунга келиб полиомиелит бўйича вазият ташвишли бўлиб қолмоқда. Тожикистонда 564 та шубҳали ҳолат қайд этилган бўлса, улардан 183 таси лаборатория текширувлари чоғида тасдиқланди. Айтиш жоизки, ушбу натижалар россиялик мутахассисларимиз ўтказган текширув давомида аниқланди. Ҳозирда Тожикистонда болаларни полиомиелитдан эмлашнинг учинчи босқичи якунланди, деди Геннадий Онишченко.\nРоссия бош санитар врачи полиомиелитнинг минтақа бўйлаб ëйилиши олдини олиш учун Ўзбекистонда ҳам эмлаш ишлари давом этаётганини қўшимча қилди:\n- Ўзбекистон масаласига келсак¸ бу ерда биринчи эмлаш доирасида 3 миллионга яқин 5 ёшгача бўлган бола эмланди, деди “Роспотребнадзор" бошқармаси бошлиғи Геннадий Онишченко.\nМазкур федерал бошқарманинг Свердловск вилояти бўйича матбуот котиби Татьяна Панченкога кўра¸ бугунги кунда Россияда полиомиелитдан касалланган уч нафар Тожикистон фуқароси борлиги аниқланган:\n- Бугунги кунда Тожикистоннинг уч фуқароси полиомиелит билан касалланган. Булар Иркутск вилоятида яшовчи 9 ойлик бола, Свердловск вилоятида истиқомат қилувчи 19 ёшли йигит ва яна бири Челябинск вилоятидан. Ўзбекистонликлар орасида ҳозирча полиомиелит билан касалланганлар аниқланмади, деди "Роспотребнадзор" бошқармасининг Свердловск вилояти бўйича матбуот котиби Татьяна Панченко.\nПолиомиелит инсон асаб тизимини емирувчи юқумли касаллик бўлиб¸ у жаҳоннинг аксар қисми¸ хусусан Марказий Осиëда ҳам 10 йил аввал эмлаш туфайли бутунлай йўқ қилинган эди.\nАммо 2010 йил бошидан Жаҳон соғлиқни сақлаш ташкилоти Тожикистоннинг Афғонистон ва Ўзбекистон билан чегарадош ҳудудларида қайтадан полиомиелит қайд этила бошлаганидан бонг урмоқда.\n2002 йилда гўдаклар полиомиелитидан холи мамлакат сифатида эълон қилинган Тожикистонда¸ жорий йил давомида ўнлаб гўдакнинг айнан полиомиелитдан вафот этгани айтилмоқда.


Кенгаш хақида-Ўзбекистон миллий университети\nЎзбекистон Миллий университети Кенгаши ҳақида\nУниверситет Кенгаши университетнинг фаолиятига тегишли асосий масалаларни кўриб чиқиш учун ташкил этилади ва унга университет ректори раислик қилади.\nКенгаш таркиби ректор, проректорлар, факультет деканлари, университет таркибига кирувчи мустақил ташкилот ва тармоқлар директорлари, етакчи кафедралар мудири, шунингдек, жамоат ташкилотлари раҳбар ёки вакилларидан ташкил этилади. Кенгашнинг бошқа аъзолари факультетнинг умумий мажлисида яширин овоз бериш йўли билан сайланадилар Профессор-ўқитувчилар таркибидан Кенгашга сайланувчи аъзоларнинг сони ректорнинг буйруғи билан белгиланади. Кенгаш таркибига университетнинг муайян йўналиш муаммолари бўйича ишлаётган йирик олим ва мутахассислари ҳам киритилиши мумкин.\nКенгаш таркиби университет ректорининг буйруғи билан тасдиқланади. Ҳар ўқув йилининг бошида, турли сабабларга кўра Кенгаш таркибидан чиққанлар ўрнига янги аъзолар сайланади ёки низом бўйича киритилади.\nКенгашнинг мақсади – университет жамоаси сайъ-ҳаракатлари, интеллектуал салоҳияти ва бошқа барча имкониятларни Ўзбекистон Республикасининг “Таълим тўғрисида”ги ва “Кадрлар тайёрлаш Миллий дастури тўғрисида”ги Қонунларида белгиланган вазифаларнинг бажарилишини таъминлаш, олий таълимнинг давлат таълим стандарти талаблари даражасида мукаммал билим, малака, кўникмаларга эга бўлган профессионал мутахассислар тайёрлашга йўналтириш дан иборат.\n- “Кадрлар тайёрлаш миллий дастури”га мувофиқ Давлат таълим стандартлари, ўқув режалари ва дастурларининг қатъий бажарилишини ўрганиб чиқади ҳамда устивор масалалар бўйича тавсия ва топшириқлар белгилайди, тегишли қарорлар қабул қилинади, қарорлар ижроси бажарилишини ўрганади;\n- фаннинг долзарб масалаларига бағишланган илмий маърузаларни, яратилган илмий мактаблар фаолиятини муҳокама қилади, тегишли қаролар қабул қилади;\n- факультетларнинг ўқув, илмий-тадқиқот ва маънавий-маърифий ишлари тўғрисидаги, академик лицейлар, университет қошидаги илмий жамиятларнинг фаолияти тўғрисидаги, қабул комиссиясининг қабул натижалари, инновацион фаолият тўғрисидаги, шунингдек маркетинг хизматининг халқ хўжалигининг битирувчи мутахассисларга бўлган эҳтиёжи, буюртмачи ташкилотлар билан ҳамкорлик алоқалари тўғрисидаги ҳисоботларини эшитади ҳамда тегишли қарор қабул қилади;\n- илмий-тадқиқот, маънавий-маърифий ишлар режалари ижроси, профессор-ўқитувчилар таркибининг малака ошириш ва қайта тайёрлаш масалаларини муҳокама қилади ҳамда тегишли қарорларни қабул қилади;\n- иқтидорли талабалар сафидан ва профессор-ўқитувчилар таркибидан номзодларни тегишли жамғармалар орқали хорижий олий таълим муассасаларида стажировка ўтишга тавсия этади;\n- университет иқтидорли талабалари ва докторантлари сафидан Ўзбекистон Республикаси Президенти Давлат стипендияси ва бошқа номдор давлат стипендиялар танловида иштирок этадиган номзодларни тавсия этади;\n- "Соғлом авлод учун" жамғармаси билан ҳамкорликда талабаларнинг жисмоний тарбияси ва уларнинг соғлиқларини янада яхшилаш бўйича тадбирлар ишлаб чиқади;\n- асосий буюртмачи ташкилот, корхона ва муассасалар билан корпоратив ҳамкорликни ривожлантириш, моддий-техник базани мустаҳкамлаш ҳамда талабаларнинг малакавий амалиёти самарадорлигини ошириш масалаларини муҳокама қилади ва уларни яхшилаш бўйича тавсиялар ишлаб чиқади;\n- хорижий мамлакатларнинг олий таълим муассасалари билан ҳамкорлик алоқаларини ўрнатиш бўйича қарорлар қабул қилади;\n- университет қошида ташкил этилган таълим хизматлари билан шуғулланувчи кичик корхоналар, марказ, фирма ва курслар фаолияти ҳақида раҳбарларнинг ҳисоботларини эшитади ҳамда тегишли қарор қабул қилади;\n- университет бакалаврларнинг битирув малакавий ишлари, магистрлик диссертациялаари, докторант, мустақил тадқиқотчиларининг илмий иш мавзуларини муҳокама қилади, тегишли қабул қилади;\n- профессор-ўқитувчилар таркиби лавозимларини эгаллаш ҳамда профессор ёки доцент илмий унвонларини бериш бўйича ўтказиладиган тақдимномаларни муҳокама қилади, профессор-ўқитувчилар танловларини ўтказади ва улар юзасидан тегишли қарорлар қабул қилади;\n- профессор-ўқитувчилар томонидан тайёрланган ўқув адабиётлари, монография, ишланмаларни нашрга тавсия қилиш ва профессор-ўқитувчилар томонидан яратилган ўқув адабиётларини Ўзбекистон Республикаси ОЎМТВ Мувофиқлаштирувчи Кенгашига тавсия этиш масаласини муҳокама қилади ва тегишли қарор қабул қилади;\n- университет талабалари ва ходимларининг техника хавфсизлиги ва меҳнат муҳофазасини такомиллаштириш бўйича тадбирларни белгилайди;\n- жисмоний ва юридик шахсларнинг мурожаатлари билан ишлаш ҳолатини ўрганиб боради, муҳокама қилади, тегишли қарорлар қабул қилади;\n- университет фаолияти билан боғлиқ бошқа ўқув-услубий, илмий тадқиқот, маънавий-маърифий, молиявий, инновацион йўналишдаги масалаларни муҳокама қилади ва тегишли қарор қабул қилади.\nКенгаш ўз фаолиятини ҳар ўқув йили учун ишлаб чиқиладиган режага мувофиқ амалга оширади. Кенгаш режаси Кенгаш томонидан кўриб чиқилгандан сўнг университет ректори томонидан тасдиқланади.\nПрофессор-ўқитувчилар таркиби лавозимларини эгаллаш ҳамда профессор ёки доцент илмий унвонларини бериш бўйича ўтказиладиган танловлар ва тақдимномалар юзасидан қарорлар ёпиқ овоз бериш йўли билан белгиланган тартибда қабул қилинади.\nКенгаш қарорлари университет ректори томонидан тасдиқланганидан сўнг кучга киради.\nКенгаш мажлиси баённома билан расмийлаштирилади. Баённомалар Кенгаш раиси ва Котиби томонидан имзоланади.\nКенгаш раиси мунтазам равишда Кенгаш қарорларининг бажарилиши бўйича текширувлар ташкил этади ва Кенгаш аъзоларига уларнинг натижалари ҳақида ахборот беради.


Мақтааралда 55та уйнинг қурилиши якунланмоқда\n24 Июнь 2020 18:40\nTURKІSTAN. Kazinform – Мақтаарал туманидаги сув тошқинидан зарар кўрган учта овулнинг аҳолиси учун янги микрорайон қурилиши қизғин давом этмоқда. Айни пайтда бу ерда 386та уй қурилмоқда, дея хабар беради Kazinform мухбири.\nМирзакент овулида қурилаётган микрорайонда 46та уйда ички безатиш, 54тасида том ёпиш, 239тасида деворини кўтариш ишлари олиб борилмоқда. Қурилаётган 386та янги уйнинг 196таси давлат захираси ва 190таси жамғармалар ҳисобидан амалга оширилади.\n«1 июль куни 55та уйнинг қурилишини тугатишни ва 100та уйнинг томларини ёпишни режалаштирмоқдамиз. Қурилиш суръати бир лаҳзага ҳам секинлашмади. Пудратчилар икки сменада ишлайди. Яъни, улар кундузги ва тунги сменаларда ишлашни давом эттирмоқдалар. Ҳозирга қадар қурилиш материаллари ёки қурувчилар етишмовчилиги сезилмаяпти», - деди Мақтаарал тумани архитектура, шаҳарсозлик ва қурилиш бўлими бошлиғи Бижан Анарбеков.\nЯнги микрорайонда 70 гектар майдонда уй-жой қурилиши билан бир қаторда, газ, сув, йўллар, ёритиш каби инфратузилма ишлари олиб борилмоқда.\nШунингдек, 1200 ўринли мактабни ва 280 ўринли болалар боғчасини ривожлантириш бўйича ишлар олиб борилмоқда. Таъкидлаш жоизки, янги микрорайонда 31 пудратчи ва 1 507 қурувчи иш олиб бормоқда.\nКалит сўзлар: Ҳудудларни ривожлантириш,\nКоронавирус: Алматида янги модулли шифохона қурилиши бошланди\nЖорий йилда Нур-Султанда 12 та мактаб қурилади


28.12.2018 й. Нафсни жиловлаш – нажот калити - Fitrat.uz\nБош саҳифа / Жума тезислари / 28.12.2018 й. Нафсни жиловлаш – нажот калити\nDekabr 29, 2018\t28.12.2018 й. Нафсни жиловлаш – нажот калитиda fikr bildirishni o'chirish 51 Кўришлар\nМуҳтарам жамоат! Динимизда нафсни поклаш, инсон ўзини-ўзи тергаб, эртанги кунга нима тайёрлаганига назар солиб туриши ўта муҳим ишлардан ҳисобланади. Аллоҳ таоло Қуръони каримда шундай дейди:\n(سورة الحشر الاية-18)\nяъни: “Эй, имон келтирганлар! Аллоҳдан қўрқингиз ва (ҳар бир) жон (эгаси) эртанги кун (қиёмат) учун нимани (қандай амални) тақдим этганига қарасин! Аллоҳдан қўрқингиз! Албатта, Аллоҳ қилаётган амалларингиздан хабардордир”(Ҳашр сураси, 18-оят).\nяъни: “Ақлли-ҳушёр киши – ўз нафсини тергаган ва ўлимдан кейинги ҳолат учун амал қилган инсондир. Ожиз одам – нафсини ҳавосига эргаштирган ва Аллоҳдан (кўп нарсаларни) умид қилган кишидир” (Имом Термизий ривояти).\nУмар ибн Хаттоб разияллоҳу анҳу шундай дедилар:\nяъни: “Ҳисобга тортилишингиздан аввал нафсингизни ҳисоб-китоб қилинг ва буюк рўпара бўлиш кунига зийнатланинг (тайёргарлик кўринг). Қиёмат кунидаги ҳисоб фақат дунёда ўзини тергаб турган кишиларгагина енгил бўлади” (Имом Термизий ривояти).\nТазкиятун нафс – нафсни ёмон сифатлардан поклаш, солиҳ амаллар билан безашдир. Муҳосабатун нафс – инсон ўз нафсини тергаб туриши, ёмонликлардан қайтариб, яхшиликка ундаб туриши бўлиб, тазкиятун нафснинг бир қисмидир.\nяъни: “ҳақиқатан, уни (нафсни) поклаган киши нажот топур” (Шамс сураси, 9-оят). Бу оят тўғрисида муфассир Ибн Касир раҳматуллоҳи алайҳ шундай дейди: “Бу оятнинг маъноси: ким нафсини Аллоҳ таолонинг тоати билан покласа, разил сифатлар ва пасткашликлардан тозаласа, нажот топади, деганидир”.\nяъни: “Аммо, кимки Парвардигорининг (ҳузурида) туриши (ва ҳисобот бериши)дан қўрққан ва нафсини ҳаволанишдан қайтарган бўлса, бас, фақат жаннатгина (унга) макон бўлур” (Назиат сураси, 40-41 оятлар).\nПайғамбаримиз саллалоҳу алайҳи васаллам ҳадиси шарифларида нафсини поклаган киши имоннинг таъми (ҳаловати)ни татишини хабар бердилар (Имом Абу Довуд ривояти). Яна Пайғамбаримиз алайҳиссалом Аллоҳ таолодан нафсимизни поклашни сўраб дуо қилишни ўргатганлар:\nاَللَّهُمَّ آتِ نَفْسِي تَقْوَاهَا، وَزَكِّهَا أَنْتَ خَيْرُ مَنْ زَكَّاهَا، أَنْتَ وَلِيُّهَا وَمَوْلَاهَا…\nяъни: “Эй, Аллоҳ! Нафсимга тақвосини ато қилгин ва уни поклагин. Зеро сен энг яхши покловчисан. Сен унинг эгаси ва мавлосисан” (Имом Муслим ривояти).\nПайғамбаримиз саллаллоҳу алайҳи васалламнинг рисолат вазифаларидан бири ҳам Аллоҳга мукаммал ибодат қилиши учун нафсларни поклаш эди. Бу ҳақда Қуръони каримда шундай дейилади:\n(سورة آل عمران الاية-164)\nяъни: “Аллоҳ ўз ичларидан Аллоҳнинг оятларини ўқиб берадиган, уларни (ширк ва гуноҳлардан) мусаффо қиладиган ҳамда уларга Китоб ва Ҳикматни таълим берадиган Пайғамбарни юбориш билан, мўминларга инъом этди. Улар эса бундан олдин аниқ гумроҳликда эдилар” (Оли Имрон сураси, 164-оят). Бу оятдаги “Пайғамбар”дан мурод Пайғамбаримиз Муҳаммад алайҳиссаломдир. Шуни ёдда тутишимиз керакки, инсон нафсини поклаши Аллоҳ таолонинг тавфиқи ва ёрдами билан бўлади.\nнафсни риё, ужб (ўзидан фахрланиш), бахиллик, очкўзлик, таъма, охират ҳисоб-китобидан хотиржам бўлиб қолиш каби ёмон хислатлардан поклаш;\nإِنَّ هَذِهِ الْقُلُوبَ تَصْدَأَ كَمَا يَصْدَأَ الْحَدِيدُ إِذَا أَصَابَهُ الْمَاءُ قِيلَ يَا رَسُولَ اللهِ وَمَا جَلَاؤُهَا قَالَ:» كَثْرَةُ ذِكْرِ الْمَوْتِ\nнафсни тергаб туриш ва нафснинг шариатга зид хоҳишларига қарши курашиш. Бу орқали инсон ҳавои нафс, шайтон ва дунё лаззатлари устидан ғолиб келади. Ўтган солиҳлардан бири Ибн Меҳрон раҳматуллоҳи алайҳ: “Киши ўз нафсини дўстини тергагандан ҳам қаттиқроқ тергаб турмагунча, ейиш-ичиши ва кийими (ҳалолдан ё ҳаромдан экани)ни билмагунича, тақводорлардан бўла олмайди”, – деганлар (Имом Термизий ривояти). Ҳасанул Басрий раҳматуллоҳи алайҳ: “Бандага ўз нафсидан насиҳатчи бўлса ва нафсни тергаш эътиборида турса, у доим яхшиликда бўлади”, – деганлар;\nАллоҳ таоло барчамизга нафсимизни сайқаллаш ва қалб касаллигидан покланишимиз учун тавфиқ ва иноят берсин! Омин!\nМуҳтарам имом домла! Ушбу “нафсни жиловлаш – нажот калити” номли жума мавъизаси тезисига “2018 йил давомида эришилган ютуқлар” ҳақидаги илова яқин кунларда тақдим этилишини маълум қиламиз.\nШунингдек, масжидларда намоз вақтига қатъий риоя этиб, хусусан, жума намозини белгиланган вақтдан ўтказмаган ҳолда адо этишингиз ва жума иш куни бўлганлиги учун намозхонларни кўп ушланиб қолишларига йўл қўймаслигингиз тавсия этилади!\n2018 йил 28 декабрдаги “нафсни жиловлаш –\nнажот калити” номли жума тезисига ИЛОВА\nМуҳтарам жамоат! 2018 йили юртимизда барча соҳаларда бўлгани каби, диний соҳада ҳам кенг кўламли ислоҳотлар амалга оширилди. Қуйида улардан баъзиларини айтиб ўтамиз:\nЮртбошимиз ташаббуслари билан Ўзбекистон мусулмонлари идораси томонидан Республика миқёсида 5 мингдан ортиқ қорилар иштирокида Қуръон мусобақаси ташкил этилди;\nХалқаро Ислом цивилизация маркази ташкил этилиб, фаолият йўналишлари белгилаб олинди ва ҳозирда унинг биносини қурилиши изчил давом этмоқда;\nҲалқаро ислом академияси ташкил этилиб, ҳозирда ўз таркибидаги ўрта таълим (лицей), олий таълим (бакалавр, магистр) ва таянч докторантурага талабалар қабул қилиб, фаолиятини давом эттирмоқда;\n“Вақф” хайрия жамоат фонди ташкил қилинди. Ҳозирги кунда “Вақф” томонидан аҳолининг ижтимоий ҳимояга муҳтож, имконияти чекланган шахсларни моддий ва маънавий қўллаб-қувватлаш, Республикамиздаги олий ва диний таълим муассасалари талабаларининг шартнома пулларига кўмаклашиш, масжид ва зиёратгоҳларни обод қилиш ва ҳоказо хайрли ишлар амалга оширилмоқда;\nХалқимизнинг бошланғич диний таълимга эҳтиёжи борлигини инобатга олиб, диний таълим муассасаларида уч ойлик Қуръон ва тажвид ўқитиш курслари ташкил этилди;\nҲаж қилувчилар сони оширилди ва йил давомида Умра қилиш имконияти йўлга қўйилди;\nЙил давомида 100 дан ортиқ масжидлар капитал таъмирдан чиқарилди ва яна 10 дан ортиқ янги жоме масжидлар очилди;\nЎзбекистон мусулмонлари идораси томонидан Республикамиздаги барча имом-хатиблар ўртасида «Энг маърифатли имом – 2018» кўрик танлови бўлиб ўтди;\nҲар йили Юртбошимиз ташаббуслари билан маҳкумларга нисбатан қўлланилаётган умумавф – амнистия акти бўлгани каби, бу йил ҳам Конституциямиз қабул қилинган куннинг 26 йиллиги муносабати билан муҳтарам Президентимиз Шавкат Мирзиёев томонларидан афв эълон қилинди. Унга кўра, афв 136 кишига дахл қилади, шундан 98 киши қамоқдан озод этилади. Зеро, авф этмоқ азалий миллий ва диний қадриятларимизга тўла ҳамоҳангдир. Инсон ўзи билиб-билмай содир этган қилмиши, гуноҳини ўз вақтида тан олса, вақт ўтказмай, тавба қилиб, бу ишларни қайта такрорламаслигига кафолат берса, тавбасини нафақат сўзи, балки амаллари билан исботлай олса, ўзига нисбатан кўрсатилган авфга муносиб жавоб берган бўлади. Бу ҳақда Пайғамбаримиз саллаллоҳу алайҳи васаллам шундай марҳамат қилганлар:\n«كُلُّ بَنِي آدَمَ خَطَّاءٌ وَخَيْرُ الْخَطَّائِينَ التَّوَّابُونَ«\n(رواه الإمام الترمذي والإمام ابن ماجه) )\nяъни: “Одам боласининг ҳар бири гуноҳ қилади, аммо уларнинг ичида энг яхшилари – гуноҳларига тавба қилганларидир” (Имом Термизий ва Имом Ибн Можа ривояти);\nЮртбошимиз Шавкат Мирзиёев БМТ Бош Ассамблеясининг 72-сессиясида сўзлаган тарихий нутқида қуйидаги долзарб масалаларга алоҳида тўхталиб: “Биз муқаддас динимизни азалий қадриятларимиз мужассамининг ифодаси сифатида беҳад қадрлаймиз. Биз муқаддас динимизни зўравонлик ва қон тўкиш билан бир қаторга қўядиганларни қатъий қоралаймиз ва улар билан ҳеч қачон муроса қила олмаймиз. Ислом дини бизни эзгулик ва тинчликка, асл инсоний фазилатларни асраб-авайлашга даъват этади”, – дея таъкидлаган эди.\nБундай ҳаққоний ёндашув халқаро доираларда кенг муҳокамаларга сабаб бўлди. БМТ Хавфсизлик Кенгашининг 2017 йил 21 декабрдаги 2396-сонли Резолюциясида: “Терроризм, зўравон экстремизм ҳеч бир ирқ, дин, миллат ва цивилизация билан алоқадор эмас ва боғлиқ ҳолда талқин қилинмаслиги керак”, – дея қайд этилди.\n2018 йил 12 декабрда БМТ Бош Ассамблеяси “Маърифат ва диний бағрикенглик” деб номланган махсус резолюцияни қабул қилди. Бу Ўзбекистон раҳбарияти томонидан илгари сурилган ташаббусларнинг яна бир ҳаётий ифодасига айланди.\nХуллас, бу ислоҳотлар юртимиз мўмин-мусулмонлари ҳаётига хурсандчилик олиб келди, уларга ўзига хос ғайрат, ўзгача шижоат бахш этди. Шу севимли Ватан фарзандлари сифатида ҳеч ҳам ношукрликка йўл қўймай, кўпдан-кўп шукрона қилиш бурчимиздир. Чунки ношукрлик неъматларни қўлдан кетишига сабаб бўлади. Аллоҳ таоло неъматларга шукр қилсак, зиёда қилиш ваъдасини берган.\n… لَئِنْ شَكَرْتُمْ لَأَزِيدَنَّكُمْ …\n(سورة إبراهيم الآية-7)\nяъни: “…агар (берган неъматларимга) шукр қилсангиз, албатта, (уларни янада) зиёда қилурман…” (Иброҳим сураси, 7-оят).\nМуҳтарам азизлар! Мана, 2018 йилнинг ҳам тугашига саноқли кунлар қолиб, янги 2019 йил кириб келиши арафасида турибмиз. Бу дегани умримизнинг яна бир йили тугаб, янги саҳифаси очилмоқда. Шунинг учун барчамиз ўтган умримиздаги яхши-ёмон ишларимиздан хулоса қилиб, янги 2019 йилни фақат яхши амаллар, савобли ишлар, дунё ва охиратимиз учун захира бўладиган амали солиҳлар билан ўтказишни мақсад қилмоғимиз лозимдир. Ўтган солиҳ зотлар кишининг эртанги куни бугунидан яхши ва фойдали бўлиши ҳақида шундай деганлар:\nяъни: “Кимни икки куни бир хил бўлса, у кунини қадрига етмабди”.\nДемак, мўмин-мусулмон киши ҳар янги келаётган кунини қадрига етиб, уни ўтган кунидан кўра кўпроқ ва яхшироқ савобли амаллар билан ўтказишга ҳаракат қилмоғи лозим. Ўтган кундаги ишларига мағрурланиб, ўша билан кифояланиб қолиб, янада кўпроқ ҳаракат қилишга ошиқмаслик – оқил мўъминнинг иши эмасдир. Шу нуқтаи назардан биз келаётган янги йилга яхши амалларимиз учун захира бўладиган умримизнинг бир қисми деган эътибор билан қарашимиз лозим.\nБаъзиларнинг “янги йил кутиш мутлақ жоиз эмас, у фақат христианларнинг байрами” деб қарашлари тўғри эмас. Чунки, биз уни христианларнинг байрами сифатида ва уларга ўхшаб нишонламаймиз, балки йилнинг янгиланиши, умримизга умр қўшилиши, эски йилда қилиб улгурмаган хайрли ишларимизни янги йилда қилиш учун яхши ниятлар билан кутиб оламиз.\nҚолаверса, ҳар бир кунни қарши олишда “Мана шу ёруғ кунга саломат етказганингга шукр”, – деб Аллоҳ таолога ҳамду санолар айтишимиз яхши одатларимиздандир.\nАллоҳ таоло 2019 йилда қилинадиган барча соҳадаги ислоҳотларимизни файзли ва баракали қилиб, бунданда зиёда айласин! Омин!\nАввалги 21.12.2018 й. Ўзганинг ҳаққидан ҳазар\nAvgust 16, 2017\t2,664\nFevral 18, 2017\t2,033\nMart 11, 2017\t1,792\nAprel 6, 2017\t1,758\nMart 14, 2017\t1,454


16:07 / 21.05.2015 | Abduraxmon Yoldashev | 3253\nАссаламу алайкум! Олдинги сафар берган саволимга жавоб олдим, Аллоҳ рози бўлсин. Савол беришга ижозат берсангиз. Уйқудан уйғонгандан сўнг ёмон туш туфайли кийимимда суюқлик пайдо бўлибди. Ғусл қилиб, бомдодни ўқидим. Тонг отгандан сўнг ишга келдим. Биз бир суткадан ишлаймиз, пешин намозига таҳорат олгани ваннага кирдим ва бавлдан сўнг озгина рангсиз суюқлик сезилди, мустаҳаб қилдим-да таҳорат олиб пешинни ўқидим. Бу ҳол аср намозида ҳам такрорланди. Бунда ҳам худди аввалгидек бўлди. Яна таҳорат олиб намоз ўқидим. Ўша рангсиз суюқликдан кейин ҳам ғусл қилишим керакмиди? Ишхонада ғуслга шароит йўқ. Бундай ҳолатда намозларим жоизми? Илтимос, жавоб берсангиз, иккиланиб қолдим, Аллоҳ рози бўлсин.\nВа алайкум ассалом! Агар ғусл қилишдан олдин бавл қилмаган бўлсангиз, кейинги намозларни қайта ўқиб оласиз. Чунки Абу Ҳанифа ва имом Муҳаммад наздларида маний белдан ажраётган вақтда шаҳватнинг топилишини шарт қилиб, ташқарига чиқаётганида шаҳват топилишини шарт қилмаганлар. Шунга биноан биринчи бавл қилмасдан аввал қилган ғуслингиз дуруст бўлиб, бавл қилганингиздан кейин икки имомнинг наздларида манийнинг қолгани чиққани учун яна қайтадан ғусл вожиб бўлади. Агар биринчи ғусл қилишдан аввал бавл қилган бўлсангиз кейинги чиққан суюқликлар нима эканлигини билиш керак бўлади. Агар у суюқлик шаҳватдан ажраган бўлса (масалан, бирор нарсани хаёлингизга келтириш натижасида), маний бўлса, ғусл вожиб бўлади. Агар маний бўлмаса, таҳоратингиз кетган бўлиб, намозларингиз жоиз бўлади.\n1. Ажралиб чиқаётганда отилиб, шаҳват билан келадиган манийни тушириш.\nАввало ушбу бобда тез-тез такрорланиб турадиган баъзи истилоҳларни ўрганиб олайлик.\n«Маний» – шаҳват шиддатлашган пайтда отилиб чиқадиган суюқликдир.\nЭркак кишининг манийси қуюқ ва оқ, аёл кишининг манийси суюқ ва сарғиш бўлади.\n«Мазий» – эркак кишининг жинсий аъзосидан жинсий алоқани ўйлаган ёки хотинини қучоқлаган пайтда чиқадиган оқ суюқлик.\n«Вадий» – бавл қилгандан кейин баъзида ажраладиган қуюқ оқ суюқлик.\nМазий ёки вадий чиққанидан ғусл қилиш йўқ.\nМаний шаҳват билан отилиб чиқса, ғусл вожиб бўлади.\nБунда бошқа жинсдаги шахсга назар солиш, жинсий яқинликни тафаккур қилиш, бевосита қучоқлашиш ва шунга ўхшаш барча омиллар туфайли манийнинг шаҳват билан отилиб чиқиши назарда тутилади.\nАммо маний шахснинг оғир нарса кўтариши, баланд жойдан йиқилиб тушиши каби омиллар туфайли шаҳватсиз равишда чиқса, ғусл вожиб бўлмайди.\nҲанафий мазҳаби ижтиҳодига биноан, эр ва аёл кишидан, хоҳ уйқуда бўлсин, хоҳ уйғоқликда бўлсин, маний шаҳват билан отилиб чиққандагина, ғусл вожиб бўлади.\nБиров мастлик ёки ҳушидан кетишдан сўнг ўзига келганида ҳўлликни кўриб, маний деб гумон қилса, ғусл вожиб бўлади.\nУламоларимиз манийдан ғусл қилиш вожиб бўлишига қуйидаги ривоятни далил қиладилар:\n«Кўп мазийлик киши эдим. Набий соллаллоҳу алайҳи васалламдан сўраган эдим, ул зот:\n«Мазийда таҳорат, манийда ғусл», дедилар».\nАҳмад ривоят қилган. “Кифоя” китобидан. Валлоҳу аълам.\nНос ва сигарэт\n1-2 томчи суюқлик\nКасаллик ва ғусл ҳақида\nУЗБат чиқараётган лйфт


Лойиҳалар – назоратда – Сурхон тонги\nБош саҳифа / Жамият / Лойиҳалар – назоратда\nОктябр 18, 2019\tЖамият Изоҳ қолдириш 627 Кўрилди\nВилоятни комплекс ривожлантириш дастури доирасида аграр ҳамда озиқ-овқат соҳалари бўйича жорий йилда умумий қиймати 4 триллион 507 миллиард 184 миллион сўмлик 191 та лойиҳанинг ижросини таъминлаш белгиланган. Ушбу лойиҳаларнинг ўз вақтида ва сифатли амалга оширилиши устидан мунтазам назорат қилиб бориш вазифаси Вазирлар Маҳкамаси ҳузуридаги Агроинспекциянинг вилоят бошқармаси ходимлари зиммасига юклатилган.\nИнспекция бошлиғининг ўринбосарлари ўзларига бириктирилган худудларда лойиҳалари ижроси устидан назоратни сусайтирмай, мунтазам мониторинг ўтказиб бажарилаётган ишларининг таҳлил қилиб боришмоқда. Ушбу лойиҳаларнинг 39 та иссиқхона, 38 таси чорвачиликни йўлга қўйиш, қолганлари эчкичилик, балиқчилик, паррандачилик, қўйчилик, боғдорчилик, мева-сабзовот, асаларичиликни ривожлантиришга оиддир. Барча лойиҳалар тўлиқ амалга ошганда 3090 нафар киши янги иш ўринларига эга бўлиши режалаштирилган.\nТаҳлилларга суянадиган бўлсак, бугунгача 89 та лойиҳа тўлиқ ишга туширилиб, 210,5 миллиард сўмлик иш бажарилган ҳамда 840 та иш ўрни очилган. 78 та лойиҳа бўйича ишлар давом эттирилаяпти. Мониторинг жараёнида 24 та лойиҳа муддатида бажарилмагани аниқланган. Лойиҳаларнинг бажарилмаслигига қайси бир лойиҳа истиқболсиз деб топилган, баъзилари ўз вақтида молиялаштирилмаган ёки маҳаллий ҳокимликлар томонидан ер ажратилмагани сабабдир. Масалан, Узун туманидаги лойиҳаларнинг 5 таси истиқболсиз деб топилган. Мутасадди раҳбарлар билан келишган ҳолда олдинги лойиҳаларнинг ўрнига 3 та янги ва истиқболли лойиҳа тавсия қилинган. Тадбиркорларга ўз вақтида ер ажратмаслик сабаблари инспекция ходимлари томонидан ўрганилиб, Ангор, Денов ва Узун туманлари ҳокимларига тақдимномалар киритилган. Лойиҳа ташкилотчиларига кредит маблағ ажратмаганлари учун Шеробод ва Бойсун туман ҳокимларига тақдимномалар жўнатилди. Қизириқ тумани ҳокимлигига лойиҳа ташаббускори “Давр агро экспорт” МЧЖ банкдан кредит олиб, замонавий иссиқхона қурмаганлиги, “Soatmurod New Express” хусусий корхонаси паррандачиликни ривожлантириш мақсадида 25,0 милллион сўм кредит олиб, бошқа мақсадларга сарфлаб юборганлиги учун лойиҳаларни ишга тушириш юзасидан кўрсатмалар берилди. Қисқаси, инспекция ходимлари аграр ҳамда озиқ-овқат соҳалари бўйича лойиҳаларнинг бажарилмаслик сабабларини тегишли идоралар вакиллари билан жойида ўрганиб, муаммоларини бартараф этиш чораларини кўришаяпти. Бу эса лойиҳаларнинг тўла-тўкис ижро этилишини таъминлашга туртки бўлиши аниқ.\nАгроинспекция вилоят бошқармаси инспекторлари\nОлдинги Қимиз – шифобахш ичимлик\nКейинги Тавсиялар берилди\nАпрел 7, 2017\nУюшмаган ёшлар – эътибор марказида


3 январь куни Россия Президенти Владимир Путин Франциянинг машҳур кино юлдузи Жерар Депардьега Россия фуқаролигини бериш ҳақидаги фармонга имзо чекди:\n“Россия Конституцияси 89-моддасининг “а” пунктига мувофиқ Францияда 1948 йилда туғилган Депардье Жерар Ксавиенинг Россия Федерацияси фуқаролигига қабул қилиш ҳақидаги аризаси қондирилсин”, дейилади Россия президентининг расмий Интернет сайтида эълон қилинган фармонда.\nЯнги йил арафасида Жерар Депардье бадавлат францияликларга солиқларни ошириш режаларини эълон қилган Франция ҳукумати, хусусан, Бош вазир Жан-Марк Эро билан жанжаллашиб қолган ва француз паспортини топшириб, Белгияга кўчиб кетажагини билдирган эди.\nФранцияда йилига 1,3 миллион евродан ортиқ даромад кўрадиган фуқароларга 75 фоизлик солиқни кўзда тутувчи ҳукумат режаси эълон қилинган. Франция Конституциявий кенгаши декабр охирида ҳукуматнинг солиққа оид режаларига вето қўйди. Лекин Депардье Францияга қайтиш нияти йўқлиги айтмоқда.\n20 декабр куни Россия президенти ўтказган йиллик матбуот анжуманида, Путиндан “Депардье фуқаролик сўраса, берасизми?” деб сўрашганида у:\n"Агар Жерар ҳақиқатдан ҳам Россияда яшаш учун рухсат ёки Россия паспортини олишни истаса, унда бу масала ҳал бўлди ва ижобий ҳал бўлди, деб ҳисоблашимиз мумкин", дея таъкидлаган эди.\n21 декабр куни Россия Бош вазири Дмитрий Медведев Жерар Депардьени Россияга таклиф қилди:\n“Депардье келаверсин, ҳар ҳолда бизда 13 фоизлик даромад солиғи жорий қилинган ва биз уни йўқ қилмоқчи эмасмиз”, деди Дмитрий Медведев.\nЖерар Депардье ўзини “дунё одами” деб билади.\nФранция Бош вазири Депардьенинг қўшни Белгияга кўчиб ўтганини “нафратланишга лойиқ пасткаш” ҳаракат дея атаганидан сўнг Депардье фуқароликдан воз кечишини билдирган эди. Актёрнинг айтишича, сўнгги 45 йил давомида у мамлакат хазинаси учун жами 145 миллион евро миқдорида солиқ тўлаган ва ўз мажбуриятидан ҳеч қачон бўйин товламаган.\nФранция ҳукумати социалист президент Франсуа Олланд ташаббуси билан 2013 йилда бадавлат фуқаролар йиллик даромаднинг 75 фоизини солиққа тортишга оид “солиқ бойлар учун” тартибини жорий қилиш режасини эълон қилган.\nЖерар Депардье сўнгги ойларда солиқ сиёсати туфайли мамлакатдан қочган ягона бой эмас. Ундан аввал дунёнинг энг бой одамларидан бири Бернар Арно Белгияга, машҳур композитор Жан-Мишель Жарре эса Буюк Британияга кетган эди.\n2012 йилнинг октябр ойида машҳур француз актёри Жерар Депардье Ўзбекистон президентининг қизи Гулнора Каримова сценарийси асосида суратга олинажак филмда кичик роллардан бирини ижро этишга рози бўлган.\nЎтган йилнинг кузида Ўзбекистонга сафари давомида Депардье Гулнора Каримованинг яна бир лойиҳасида иштирок этган ва Гулнора куйлаган "Небо молчит" қўшиғида президентнинг қизи ёзган шеърни ўқиган.\nФранция маҳкамаси томонидан "диктатор" дея тан олинган президент қизи билан Жерар Депардьенинг ҳамкорлик қилиши халққаро инсон ҳуқуқлари ташкилотлари томонидан қаттиқ танқидларга учради.\nЎзбекистонлик ҳуқуқ фаоллари француз кино юлдузи Жерар Депардьени шафқатсиз ўзбек диктаторининг қизи қаламига мансуб сценарий асосида олинажак филмда рол ўйнамасликка чақирган эди.


МДХАИнинг Тошкeнт шаҳридаги филиалига ҳужжатларни қабул қилиш бошланди\n19:10 / 15.06.2019 4733\n15 июндан Москва давлат халқаро муносабатлар институтининг (МДХАИ) Тошкент шаҳридаги филиалига бакалавриат ва магистратура абитуриентлари ҳужжатларини қабул қилиш бошланди. Бу ҳақда Ўзбекистон ТИВ матбуот хизмати хабар берди.\nМаълумот берилишича, абитуриентлар қуйидаги ҳужжатларни тақдим этиши лозим:\n- шахсни тасдиқловчи ҳужжат: асл нусхаси + 1-саҳифанинг нотариал тасдиқланган таржимаси + 1-саҳифа нусхаси;\n- таълим тўғрисидаги ҳужжат ҳамда унинг фанлар ва якуний баҳолар кўрсатилган иловаси: асл нусхалари + нотариал тасдиқланган таржималар + нусхалари (агар аттестат Россия намунасида бўлса – асл нусхалари + нотариал тасдиқланган нусхалари + оддий нусхалари);\n- таълим тўғрисидаги чет эл ҳужжатини МГИМОда тан олиш тўғрисида нострификатсия қилиш учун ариза (ҳужжатларни топширишдан олдин мамлакатингиздаги таълим тўғрисидаги ҳужжатга консуллик расмийлаштируви ёки апостил керак эканлигини текширинг);\n- тиббий ҳужжатлар:\nсурункали касалликлар ҳақида маълумотнома (086-У шакл),\nОИВ-инфекциясининг йўқлиги тўғрисидаги сертификат,\nРW (сифилис) бўйича текширув натижалари,\nгепатит Б бўйича текширув натижалари,\nэмлаш санаси кўрсатилган ҳолда тиббиёт муассасаси муҳри билан тасдиқланган эмлашлар бўйича тиббий хулоса, рентген-флюорография текшируви хулосаси;\n- 3×4 ўлчамдаги 6 та фотосурат.\n15 июндан 1 июлга қадар “Бизнес-информатика” йўналиши бўйича бакалавриатга ҳамда 15 июндан 20 июлга қадар “Юриспруденция” ва “Бизнес-информатика” йўналишлари бўйича магистратурага ҳужжатларни топшириш мумкин бўлади.\nБакалавриат абитуриентлари рус тили, хорижий тил (инглиз, француз ёки немис тили) ва математика фанидан кириш синовларидан ўтишлари шарт.\nМагистратурага топширувчилар учун кириш синовлари портфолио танлови (ҳужжатлар тўплами) ва мотивацион иншодан иборат.\n2019/2020-ўқув йилида тўлов-шартнома асосидаги ҳар бир таълим йўналишига 25 тадан жой ажратилган.\nУшбу университет ўз фаолиятини 2018 йил октябрь ойида Жаҳон иқтисодиёти ва дипломатия университети ва МГИМО ўртасида имзоланган Ўзбекистонда МГИМО филиали фаолиятини ташкил этиш тўғрисидаги битимга ва МГИМОнинг Тошкент шаҳридаги филиали фаолиятини ташкил этиш тўғрисидаги Ўзбекистон президентининг қарорига мувофиқ олиб боради.\nВазирлик болаларни мактабга қабул қилиш регламентига ўзгартириш киритмоқчи — Қонун лойиҳаси муҳокамага қўйилди